7 Fakta Menarik Mengenai Siri Kartun Popular Tom and Jerry

Kanak-kanak tahun 90-an dan 80-an pastinya cukup sinonim dengan tayang kartun Tom and Jerry yang cukup popular satu ketika dahulu. Kartun animasi kanak-kanak yang mengisahkan perseteruan dan persahabatan antara seekor kucing ini  cukup mencuri tumpuan dan menghiburkan.

Walau bagaimanapun, era kegemilangan Tom and Jerry akhirnya berakhir apabila pihak produser mengambil keputusan menamatkan rancangan ini pada tahun 2005 melalui episod terakhirnya yang bertajuk "The Karate Guard" yang ditayangkan pada 27 September 2005.

Adakah anda seorang peminat siri kartun Tom and Jerry? Mari lihat beberapa fakta menarik (dan mungkin anda sendiri tidak tahu) akan kartun animasi popular di peringkat global satu ketika dahulu ini,

Apabila animasi pendek pertama untuk siri ini dikeluarkan ke pawagam, duo kucing dan tikus ini asalnya dinamakan "Jasper dan Jinx". Episod ini memaparkan Jasper, seekor kucing jantan, gemar mengganggu tikus yang diberi nama Jinx. Ia juga menampilkan "Mammy Two Shoes", pemilik Jasper, memarahi dan menghukum Jasper kerana perangainya yang nakal itu.

Selepas kejayaan episod pertama siri animasi ini, penciptanya Hanna dan Barbera mahu menukar nama kedua-dua watak ini dan untuk itu, mereka menganjurkan pertandingan intra-studio di mana setiap pekerja mencadangkan nama baharu untuk duo dinamik. John Carr, seorang animator, mencadangkan nama Tom dan Jerry dan memenangi $50 untuk ideanya itu.

Nama "Tom and Jerry" pada ketika itu merujuk kepada sejenis minuman popular ketika musim perayaan Hari Krismas.

Walaupun siri animasi kartun ini popular di Malaysia pada tahun 90-an, tidak ramai yang tahu bahawa Tom and Jerry sebenarnya mula ditayangkan sejak tahun 1940 lagi. Ini bermakna, siri animasi ini sudah 50 tahun popular sebelum memasuki Malaysia dan menjadi kegilaan kanak-kanak ketika itu.

Filem pendek Tom and Jerry yang terakhir dikeluarkan pada 27 September 2005 bertajuk "The Karate Guard". Secara keseluruhannya siri animasi ini mempunyai 163 episod dimana episod pertamanya "Puss Gets the Boot" ialah episod terpanjang dengan masa tayangan selama sembilan minit dan lapan saat (9:08).

Siri Tom dan Jerry mempunyai tiga fasa tayangan. Fasa pertama tayangan yang asal telah dicipta oleh William Hanna dan Joseph Barbera, mempunyai 114 episod secara keseluruhan. Ia adalah tayangan teater dan bermula dari 10 Februari 1940, dan berterusan sehingga 1 Ogos 1958.

Fasa kedua untuk siri ini diarahkan oleh Gene Deitch sebanyak 13 episod yang malangnya dikenali sebagai tayangan pendek Tom dan Jerry yang paling teruk. Ia mula dikeluarkan pada 7 September 1961 sehingga 21 Disember 1962.

Fasa ketiga pula dihasilkan oleh Chuck Jones. Beliau menghasilkan 34 episod secara keseluruhan dan ia disiarkan dari 27 Julai 1963, sehingga 8 September 1967. Oleh itu, ketiga fasa tayangan rancangan ini memberikan jumlah keseluruhan sebanyak 161 episod.

Mammy Two Shoes yang digambarkan sebagai pemilik Tom dalam siri ini kebanyakannya dikenali dengan kakinya dan bukannya dengan wajahnya. Dalam keseluruhan siri animasi ini, wajahnya hanya ditunjukkan sekali sahaja secara ringkas, dalam episod bernama "Saturday Evening Puss" yang dikeluarkan pada 14 Januari 1950.

Wataknya juga merupakan elemen paling kontroversi dalam siri ini kerana dia digambarkan sebagai pembantu rumah berkulit hitam yang bercakap dalam stereotaip orang kulit hitam. Ini dilihat sebagai perkauman oleh sesetengah orang. Kemudian, suaranya dialih suara untuk menjadikan bunyinya kurang stereotaip.

Tom dan Jerry bukan sahaja digemari oleh penonton daripada pelbagai lapisan umur tetapi juga oleh Academy of Motion Picture Arts and Sciences, iaitu komuniti Oscar. Siri animasi ini telah memenangi tujuh Oscar setakat ini di bawah kategori “Academy Award for Best Short Subject: Cartoons”. Mereka telah dicalonkan untuk enam lagi kategori lagi.

Episod yang memenangi Oscar termasuk "The Yankee Doodle Mouse" pada tahun 1943, "Mouse Trouble" pada tahun 1944, "Quiet Please!" pada 1945, "The Cat Concerto" pada tahun 1946, "The Little Orphan" pada tahun 1948, "The Two Mouseketeers" pada tahun 1952 dan "Johann Mouse" pada tahun 1953.

Apabila Joseph Barbera mengemukakan idea siri komik kucing dan tikus, tiada seorang pun pekerja studio animasi MGM berminat dengan ideanya Mereka merasakan idea itu tidak asli dan terlalu biasa apabila ia berkaitan dengan kartun. Jadi. selepas episod pertama ditayangkan, William Hanna dan Joseph Barbera meneruskan untuk mengusahakan projek bukan "kucing dan tikus" yang lain.

Hanya setahun kemudian, setelah animasi pendek pertama Tom dan Jerry mendapat sedikit populariti barulah kedua mengambil keputusan untuk meneruskan kembali siri animasi ini. Ternyata mereka berdua telah membuat keputusan yang sangat bijak.

Tom telah mengalami perubahan besar dalam penampilannya melalui sejarah animasi Tom and Jerry. Apabila pertama kali wataknya dipertontonkan pada tahun 1940-an, Tom kelihatan lebih seperti kucing sebenar. Dia dilihat berjalan merangkak dalam episod awal seperti kucing sebenar.

Selain itu, Tom juga digambarkan mempunyai bulu tebal dan tidak terurus, banyak kedutan di muka serta tanda di kening. Menjelang penghujung tahun 1940-an, penampilan Tom diubah menjadi lebih menarik. Jerry pula sebalikna dan fizikalnya kekal hampir sama sepanjang sejarah rancangan animasi ini.


Sejarah Hitam Bagaimana Jakarta Dijajah Belanda

Pada hari ini, bekas tanah jajahan Belanda di Indonesia yang dikenali sebagai Batavia sudah lagi tiada. Kini, hanya terdapat tinggalan Batavia di Jakarta yang menceritakan 1001 kisah keganasan yang mengerikan daripada penjajah.

Batavia ditubuhkan Belanda pada tahun 1619 dan menjadi pusat pemerintahan kepada Syarikat Hindia Timur Belanda atau lebih dikenali sebagai VOC (Vereenigde Oost Indische Compagnie).

Sejarah penubuhan koloni Belanda di Jakarta ini penuh dengan sejarah hitam dan masih menjadi bualan penduduk di sana sehingga hari ini. Berikut adalah kisahnya.

Pada penghujung abad ke-16, golongan berkuasa di Belanda telah membuat keputusan bahawa mereka juga mahukan sebahagian daripada perdagangan rempah ratus ketika itu. Bagi memecah monopoli Portugis, Belanda telah menghantar satu ekspedisi ke tanah yang kaya dengan rempah ratus pada tahun 1595.

Ekspedisi itu berjaya pulang daripada kepulauan yang kini dikenali sebagai Indonesia dengan muatan yang penuh dengan rempah seperti asam jawa, cokmar, cengkih dan buah pala.

Belanda tahu bahawa mereka telah menemui "lombong emas" rempah ratus. Selepas beberapa tahun, mereka membentuk Syarikat Hindia Timur Belanda atau VOC yang sangat berpengaruh. VOC dikatakan membina lebih banyak kekayaan berbanding gabungan Apple, Google dan Facebook.

Walau bagaimanapun, rempah ratus tidaklah begitu mudah untuk diperolehi. Pihak Belanda terpaksa bertelagah dengan Portugis, Inggeris dan orang asli Indonesia untuk mendapatkannya.

Pada tahun 1619, VOC bertekad untuk merebut kawalan rempah ratus dan menghantar satu pasukan besar yang diketuai oleh gabenor jeneral Jan Pieterszoon Coen untuk menyerbu kota Jayakarta (kini Jakarta).

Coen dan orang-orangnya "memperkenalkan" diri mereka menggunakan kekerasan supaya dihormati dan ditakuti dalam masa yang singkat. Mereka telah memusnahkan Jayakarta dan membunuh ramai penduduk tempatan.

Dalam runtuhan kota itu, mereka menubuhkan Batavia yang dinamakan sempena suku Batavi ketika era Rom Jerman. Orang Belanda percaya bahawa mereka berasal dari keturunan Batavi.

Tidak lama kemudian, Batavia menjadi pusat pemerintahan Syarikat Hindia Timur Belanda. Malah, Batavia bertahan jauh lebih lama daripada VOC dan melepaskan kawalannya terhadap Jakarta secara rasmi pada tahun 1940-an.

Ketika Batavia dibangunkan semula, ia dibina berdasarkan penampilan bandar di Belanda. Para pekerja menggali terusan, membina Stadthuis (dewan bandaraya) dan gudang untuk menyimpan rempah ratus.

Walau bagaimanapun, penjajah Belanda masih lagi orang asing di tanah asing. Jadi, mereka menggunakan cara ekstrem untuk mengukuhkan cengkaman mereka ke atas penduduk tempatan.

Pada tahun 1621, Coen mengetuai serangan ke atas Pulau Banda kerana penduduknya memberikan buah pala kepada Inggeris. Coen dan pengikutnya membunuh hampir keseluruhan penduduk di pulau itu. Daripada 15,000 orang, hanya 1,000 orang sahaja yang terselamat.

Belanda bukan satu-satunya pendatang di Batavia. Beribu-ribu pendatang Cina juga hidup di situ dan ketegangan berlaku di antara kedua-dua pihak. Pada tahun 1740, ketegangan berada pada tahap kemuncak apabila Belanda membunuh 10,000 pendatang Cina.

Malah, kejatuhan Syarikat Hindia Timur Belanda pada tahun 1799 juga tidak dapat menghentikan keganasan dan kekejaman yang berlaku di Batavia.

Pada hari ini, bayang-bayang pemerintahan kejam Syarikat Hindia Timur Belanda masih lagi berlegar di Kota Tua Jakarta yang dipenuhi dengan bangunan kolonial Belanda.

Di Kota Tua itu juga terdapat air pancut indah yang pernah digunakan sebagai "penjara air" di mana penjajah Belanda menggari tahanan di dalam air setinggi paha supaya mereka tidak boleh duduk tanpa lemas.

Sementara di Stadthuis atau dewan bandaraya Belanda pula terdapat penjara bawah tanah yang kotor dan bilik penyeksaan yang menakutkan. Di sana, ramai banduan dijatuhkan hukuman duduk di atas "kuda" kayu dengan bahagian belakang yang tajam sementara kedua-dua belah kaki banduan akan diikat dengan pemberat.

Secara keseluruhannya, penjajah Belanda menguasai Batavia selama 320 tahun. Wilayah itu kemudian dirampas oleh Jepun ketika Perang Dunia Kedua. Pada waktu itulah Indonesia mengisytiharkan kemerdekaan mereka.

Pihak Jepun berundur pada tahun 1945 dan nama Batavia akhirnya kembali ditukar kepada Jakarta. Walau bagaimanapun, Belanda enggan mengiktiraf kemerdekaan Indonesia sehinggalah 1949.

Batavia yang dahulunya pernah menjadi tanah jajahan Belanda yang begitu kuat dan membanggakan, kini dilihat oleh rakyat Belanda sebagai satu peringatan yang memalukan dalam sejarah mereka.

Ramai rakyat Netherlands meminta untuk menilai semula tokoh sejarah yang diangkat menjadi tokoh negara seperti Jan Pieterszoon Coen. Penduduk di bandar asal Coen di Hoorn malah memfailkan petisyen untuk membuang tugu Coen di sana.

Namun, majlis bandar Hoorn tetap dengan keputusan mereka untuk mengekalkan tugu Coen buat masa ini. Keputusan itu sebenarnya mengingatkan orang ramai tentang keganasan yang pernah dilakukan Coen dahulu.

Menurut sejarawan Gert Oostindie, ramai pegawai tertinggi Syarikat Hindia Timur Belanda yang terkenal kerana kekerasan dan kekejaman mereka tetapi mereka sering menegur Coen yang jauh lebih ekstrem lagi.

Sebahagian rakyat Belanda sedar bahawa kekayaan yang dinikmati mereka pada hari ini adalah melalui kekejaman dan pemerasan hasil bumi Jakarta oleh penjajah Belanda.


7 Fakta Menarik Mengenai Negara Ethiopia

Ethiopia adalah sebuah negara yang indah yang mempunyai sejarah yang menarik, keunikan hidupan liar dan tumbuh-tumbuhan. Memandangkan negara ini tidak pernah dijajah, sehingga kini identiti budaya etnik masih dikekalkan oleh rakyatnya.

Kebanyakan orang hanya mengenali Ethiopia sebagai sebuah negara yang paling cantik di Afrika, tetapi terdapat banyak lagi fakta menarik mengenai negara ini. Kali ini, mari lihat beberapa fakta menarik dan keunikan yang ada di negara ini yang mungkin tidak didapati di mana-mana negara lain di dunia.

Kalendar Ethiopia mempunyai 12 bulan dan 30 hari sebulan yang hampir serupa dengan kalendar Gregorian yang kita gunakan. Tetapi terdapat sedikit perbezaan di mana bulan ke-13 wujud yang terdiri daripada lima hingga enam hari. Hari tambahan ini dikenali sebagai hari "egomenal" yang, pada asasnya, hari lompat.

Hari tambahan ini memastikan kalendar Ethiopia mengikut musim dan fasa Bulan. Penambahan ini telah membawa kepada perbezaan yang besar selama tujuh tahun dalam kalendar Ethiopia dari biasa. Untuk bacaan lanjut, boleh baca artikel kami 5 negara yang tidak menyambut tahun baru pada 1 Januari.

Apabila bercakap tentang tarik air masin, perkara pertama yang terlintas di fikiran kita tentunya ialah Laut Mati, tasik air masin yang terletak di sempadan Jordan dan Tebing Barat. Tetapi terdapat tasik yang lebih masin daripada Laut Mati. Malah, Laut Mati sebenarnya berada di tempat ketujuh!

Kawasan laut atau kolam yang menduduki tempat pertama ialah Kolam Gaet’ale yang terletak di Afar, Ethiopia. Pembentukan kolam ini juga boleh dianggap baru kerana hanya wujud pada tahun 2005, terbentuk selepas gempa bumi yang membuka mata air terma bawah tanah. Air di dalam kolam ini terdiri daripada 43.3% garam.

Menurut statistik Prospek Ekonomi Global oleh Bank Dunia, Ethiopia adalah negara yang mempuyai ekonomi yang paling pesat berkembang di dunia pada 2017. Walaupun pertumbuhan global diunjurkan 2.7%, Ethiopia diunjurkan menjadi 8.3%. Walaupun angka-angka ini kedengaran menakjubkan, tetapi realitinya cukup menyedihkan.

Walaupun kadar pertumbuhan yang tinggi, Ethiopia terperangkap dalam hutang awam yang sangat tinggi. Terdapat pertumbuhan yang agresif dalam infrastruktur awam yang merangkumi lebih daripada 50% daripada KDNK.

Daripada 172 negara, Ethiopia menduduki kedudukan ke-167 dalam pengambilan kalori makanan. Orang Ethiopia secara purata mengambil 1,950 kalori setiap hari. Ini adalah kurang daripada jumlah penggunaan kalori minimum setiap hari seperti yang ditetapkan oleh Pertubuhan Kesihatan Sedunia (2.200 kalori).

Pengambilan kalori rendah ini turut mempunyai kaitan dengan taraf hidup mereka yang miskin. Menurut kajian 2008, 16% daripada penduduk Ethiopia memperoleh kurang daripada $1 sehari. Hanya 65% isi rumah luar bandar memperoleh pendapatan yang mencukupi untuk memenuhi pengambilan makanan minimum harian sebanyak 2,200 kalori.

Terdapat kepercayaan yang meluas bahawa Ethiopia mungkin merupakan tempat kelahiran kopi. Diceritakan seorang pengembala kambing bernama "Kaldi" ketika itu sedang membawa kambingnya meragut rumput sebelum merasa hairan apabila mendapati kambingnya tiba-tiba menjadi menjadi sangat bertenaga.

Kemudian, Kaldi menyedari bahawa kambing itu telah memakan beberapa buah beri merah dari pokok renek kecil. Kerana ingin tahu, dia mencubanya dan terkejut apabila ia membuatkan dia bertenaga. Dia membawa biji tersebut kepada para sami di sebuah biara berhampiran yang mencubanya dan mereka turut kagum akan kesannya..

Dikenali sebagai "Gunung Athos", institusi monastik ini mempunyai peraturan pelik yang telah digubal sejak tahun 800-an C.E. Terdapat sekitar 20 biara di dalam kawasan ini dan ia menempatkan 2,000 sami. Sami-sami ini menjalani kehidupan yang terasing sepenuhnya dari seluruh dunia.

Kehidupan mereka sangat terasing sehinggaka sesiapa yang ingin melawat tapak suci ini perlu memanjat tembok besar, dan itu juga hanya setelah mendapat kebenaran daripada para sami. Wanita, tidak kira manusia atau haiwan, dilarang memasuki tapak suci ini.

Dubuk secara umumnya dikenali sebagai binatang buas yang tidak mesra dengan manusia. Walau bagaimanapun, ianya adalah satu pemandangan biasa dalam bandar berdinding Harar di Ethiopia apabila haiwan ini biasa dilihat berkeliaran di jalanan untuk mencari makanan.

Di sini, dubuk tidak membahayakan manusia dan penduduk tempata tidak takut kepada haiwan itu. Dubuk tinggal di dalam gua di luar bandar dan apabila mereka memerlukan makanan, mereka datang mencarinya di dalam bandar. Haiwan ini dilihat sebagai ejen alam semula jadi yang dihantar untuk membersihkan sampah makanan di bandar.


5 Tahun Terburuk Dalam Sejarah Manusia

Semua bersetuju bahawa tahun 2020 adalah tahun yang agak buruk bagi kebanyakan orang di seluruh dunia. Malah, keadaan buruk disebabkan wabak COVID-19 ini berterusan pada tahun 2021.

Walaupun tahun 2020-2021 merupakan tahun yang sukar bagi kebanyakan orang tetapi ia bukanlah tahun yang paling teruk dalam sejarah. Sebenarnya, ada lagi kejadian lain yang dianggap jauh lebih buruk daripada zaman wabak COVID-19.

Anda mungkin bersyukur kerana tidak hidup pada tahun-tahun yang akan disenaraikan di bawah ini. Berikut adalah beberapa diantara tahun terburuk dalam sejarah.

Abad ke-6 Masihi bukanlah waktu yang baik bagi peradaban manusia atas beberapa sebab. Tahun 536 Masihi merupakan salah satu tahun terburuk dalam sejarah di mana pada tahun itu juga, berlaku satu "kegelapan" selama sedekad.

Kegelapan yang dimaksudkan berpunca daripada letusan gunung berapi di Iceland yang mengakibatkan sebahagian besar Eropah diliputi kabus tebal yang gelap. Malah, letusan kuat itu turut mengubah iklim dunia sehingga menyebabkan kejadian seperti kebuluran, kematian dan wabak yang meluas.

Suhu ketika musim panas pada tahun itu menurun sebanyak 1.6-2.7°C sehingga menyebabkan turunnya salji pada musim panas di China. Tahun 536 Masihi juga menjadi permulaan kepada dekad paling sejuk sepanjang 2,300 tahun yang lalu.

Pada tahun terakhir Perang Dunia Pertama, orang ramai menyangka zaman kegelapan manusia akan berakhir. Malangnya, tahun 1918 bukanlah penamat kepada penderitaan apabila timbul pula sejenis penyakit yang tersebar hampir ke seluruh dunia.

Pada tahun itu, munculnya wabak yang dikenali sebagai Spanish Flu yang disebabkan oleh virus Influenza A H1N1. Kes pertama dikesan pada anggota tentera yang kembali ke pangkalan di Kansas, Amerika Syarikat, pada 1918.

Dalam hanya dua tahun sahaja, hampir 500 juta orang atau kira-kira satu pertiga populasi dunia pada waktu itu telah dijangkiti virus ini. Spanish Flu dianggap sebagai wabak selsema paling membunuh setakat ini.

Sebenarnya, Spanish Flu tidaklah begitu bahaya tetapi apabila digabungkan dengan kesan Perang Dunia Pertama seperti kekurangan zat makanan, kebersihan yang teruk dan banyak lagi faktor lain, ia memberi kesan yang sangat teruk.

Spanish Flu ini dipercayai telah menyebabkan kematian sebanyak 25 hingga 50 juta orang di seluruh dunia.

Tidak dinafikan bahawa Perang Dunia Kedua (1939-1945) merupakan konflik paling teruk dalam sejarah dunia. Jumlah kematian di seluruh dunia akibat konflik ini adalah paling tinggi dalam mana-mana peperangan. Namun, tahun 1945 adalah yang terburuk.

Walaupun Perang Dunia Kedua tamat pada tahun 1945 tetapi ia dibayar dengan harga yang tinggi. Pada tahun itu, dua bom atom dijatuhkan di Jepun mengakibatkan sehingga 400,000 kematian. Serangan bom sebanyak 2000 tan di Tokyo pula telah menyebabkan sehingga 130,000 melayang.

Pada tahun yang sama juga, regim Nazi Jerman menggandakan usaha mereka menghapuskan etnik Yahudi sebanyak yang mungkin bagi menutup jenayah perang mereka.

Perang Dunia Kedua telah mengakibatkan kematian di antara 70 hingga 85 juta orang di seluruh dunia. Walaupun perang tamat, kesan daripada perang menyebabkan kehidupan yang sukar di seluruh dunia.

Tidak dinafikan bahawa pandemik COVID-19 adalah teruk tetapi ia adalah jauh lebih kecil jika dibandingkan dengan Wabak Hitam atau Black Plague.

Pada permulaan 1346, wabak bubonic tersebar ke seluruh Eurasia dan Afrika Utara di mana ia membunuh lebih ramai orang dalam sejarah pandemik dunia. Wabak itu kali pertama dikenalpasti di Crimea pada 1347 dan dari situ, ia tersebar dengan pantas.

Wabak ini terbentuk disebabkan oleh bakteria yang dikenali sebagai Yersinia pestis yang dibawa oleh kutu. Malangnya, wabak itu juga tular melalui sentuhan dan menjadikannya berbahaya untuk menjaga atau menguruskan pesakit wabak itu.

Jumlah sebenar kematian sukar ditentukan kerana tiada data yang tepat pada waktu itu tetapi pakar berpendapat sebanyak 75 hingga 200 juta nyawa terkorban dalam tempoh lapan tahun. Ketika ia berakhir pada 1353, sebanyak 60% populasi Eropah terkorban akibat wabak ini.

Ramai mengetahui mengenai wabak bubonic melalui Black Plague atau Black Death yang melanda Eropah pada kurun ke-14. Namun, ia bukanlah kali pertama wabak itu mengancam manusia.

Rekod pertama mengenai wabak itu adalah pada tahun 541 dan ia dikenali sebagai Wabak Justinian kerana ia berlaku pada pemerintahan Rom yang diterajui oleh Maharaja Justinian.

Wabak Justinian ini tersebar ke seluruh Eropah dan Asia. Gelombang pertama wabak ini berlangsung dari tahun 541 hingga 549 tetapi ia tidak berakhir begitu sahaja. Jangkitan wabak ini berlarutan sehingga ratusan tahun dan manusia terpaksa hidup dengannya sehinggala kurun ke-8.

Constantinople (kini Istanbul) adalah yang paling terjejas di mana sebanyak 60% populasinya maut. Setiap hari, Wabak Justinian ini mengorbankan sehingga 10,000 nyawa di seluruh dunia. Secara keseluruhannya, dianggarkan sehingga 50 juta orang terkorban akibat wabak ini.


7 Kejadian Banjir Dahsyat Pernah Direkodkan Sejarah

Banjir besar boleh terjadi dimana-mana sahaja dan ianya berlaku akibat kombinasi oleh pelbagai faktor antaranya musim tengkujuh, air pasang, aktiviti manusia (seperti pembalakan dan perancangan bandar yang teruk) dan banyak lagi.

Negeri-negeri Pantai TImur umumnya akan mengalami musim banjir setiap kali musim hujan pada penghujung bulan setiap tahun. Namun, banjir besar yang melanda Selangor dan beberapa kawasan Pantai Barat di Malaysia pada tahun 2021 lalu cukup membuka mata kita betapa bahayanya banjir besar seperti itu.

Kali ini, mari lihat beberapa banjir paling dahsyat yang pernah berlaku di muka Bumi ini berdasarkan jumlah mangsa korban yang direkodkan. Jangan terkejut, ada kejadian banjir yang pernah meragut jutaan nyawa manusia satu ketika dahulu!

Dibayangi oleh tindakan ketenteraan yang berlanjutan di negara itu, banjir ini merupakan salah satu bencana alam yang paling teruk dalam sejarah Vietnam. Banjir ini diselubungi misteri, kerana tiada siapa yang benar-benar pasti puncanya. Banjir ini melanda Vietnam Utara komunis dan sekurang-kurangnya 100,000 orang mati.

Disebabkan konflik antara Amerika dan Vietnam Utara, maklumat dari Utara amat terhad. Berkemungkinan hujan lebat membebani benteng Hanoi, mengakibatkan banjir besar. Banjir ini telah memburukkan lagi isu kebuluran dan penyakit di negara yang sudah dilanda perang itu ketika itu.

Peristiwa banjir St. Felix masih dianggap sebagai bencana banjir terburuk dalam sejarah Eropah. Banjir ini memusnahkan sepenuhnya sebuah bandar dihuni orang Reimerswaal, yang merupakan sebahagian daripada Empayar Rom pada masa itu. Sebanyak 18 kampung lagi turut dimusnahkan pada hari yang akhirnya dikenali sebagai "Evil Saturday".

Reimerswaal terletak sedikit di atas paras laut dan banjir telah menjadikan bandar itu sebuah pulau. Selama bertahun-tahun, banjir yang berulang-ulang akhirnya menyebabkan beberapa orang yang berhijrah keluar dari bandah itu untuk selamanya. Hari ini bandar telah tenggelam sepenuhnya di dalam laut.

Kira-kira 70 hingga 75 peratus daripada banjir China adalah disebabkan oleh Sungai Yangtze, sungai terpanjang di negara ini. Tahun 1930-an merupakan masa yang amat sukar bagi penduduk yang tinggal di sekitar Sungai Yangtze, kerana dekad itu telah menyaksikan dua daripada banjir terburuk dalam sejarah manusia.

Walaupun tidak seteruk banjir 1931, peristiwa ngeri itu masih segar apabila banjir 1935 melanda. Berjuta-juta orang menderita dan sekurang-kurangnya 145,000 orang kehilangan nyawa. Penyakit dan kebuluran dikatakan sebagai penyebab utama yang telah menyebabkan jumlah tinggi kematian penduduk kawasan setempat.

Empangan Banqiao, yang terletak di Sungai Ru di China, mengalami kegagalan fungsi pada malam 8 Ogos 1975. Taufan besar telah menurunkan jumlah hujan yang luar biasa dimana jumlah hujan dikatakan lebih banyak dalam satu hari daripada yang biasa mereka dapat dalam setahun.

Apabila empangan itu pecah, ia menghantar gelombang air pasang setinggi 20 kaki ke seluruh wilayah itu. Kegagalan besar-besaran empangan ini mencetuskan tindak balas berantai dan membawa kepada pecahnya 62 empangan tambahan selepas itu. Banjir itu membawa malapetaka dan membawa kepada kebuluran dan wabak setempat.

Walaupun kebanyakan banjir boleh dianggap sebagai bencana alam, kejadian banjir pada tahun 1938 ini adalah tindakan peperangan yang disengajakan. Orang Cina ketika itu sedang melawan pencerobohan Jepun yang yang mengancam untuk menamatkan beribu-ribu tahun sejarah China.

Sebagai usaha terakhir, Komander Chiang Kai-shek mengarahkan untuk memusnahkan sistem tebing sungai. Ini mencetuskan gelombang air banjir yang akan merebak ke seluruh negara selama sembilan tahun. Perbuatan itu dipercayai sebagai serangan alam sekitar yang paling dahsyat sepanjang zaman, baik dari segi kemusnahan alam sekitar mahupun kehilangan nyawa manusia.

Hwang Ho, yang lebih dikenali sebagai Yellow River dalam bahasa Inggeris, adalah sungai paling banyak meragut nyawa manusia dalam rekod sejarah. Malah ia telah mendapat jolokan "Kedukaan China" kerana kesan besar yang telah ditanggung penduduk tempatan. Aliran sungai sepanjang 3,000 batu merentasi China Utara dari sumbernya di pergunungan Qinghai, jauh di atas paras laut.

Pada bulan September 1887, hujan lebat menyaksikan sungai naik ke atas benteng yang bertujuan untuk melindungi penduduk tempatan daripada peningkatan air banjir. Limpahan air sungai menyebabkan banjir pada tanah seluas 50,000 batu persegi, menyebabkan 2 juta orang kehilangan tempat tinggal, dan membunuh 900,000 dalam sekelip mata.

Kebuluran dan penyakit berjangkit kemudiannya telah meragut nyawa manusia dan tragedi ini dianggap salah satu krisis kemanusiaan yang paling teruk sepanjang zaman.

Dianggap sebagai salah satu bencana alam terburuk dalam sejarah manusia, banjir besar Sungai Yangtze pada tahun 1931 merupakan salah satu peristiwa yang meragut begitu banyak nyawa manusia. Selepas tempoh hujan yang melampau, lembangan Sungai Yangtze yang berpenduduk ramai mula banjir. Air mula melimpah ke kawasan seluas kira-kira 500 batu persegi, memaksa setengah juta orang berpindah.

Walau bagaimanapun, pembunuh terbesar banjir ini bukanlah air. Kebanyakan kematian berlaku akibat kebuluran dan penyakit. Sawah padi telah musnah sepenuhnya oleh banjir, menyebabkan kebuluran besar-besaran di banyak bandar. Air sungai yang tercemar turut menyebarkan penyakit berjangkit seperti demam kepialu.

Lebih malang, kerajaan China ketika itu langsung tidak bersedia untuk menanganinya kerana perang saudara yang berterusan.


Kenapa Rakyat Malaysia Suka Membiarkan Troli Bersepah?

Setiap orang pasti pernah menggunakan kemudahan troli, yang disediakan pasar raya untuk memudahkan urusan beli-belah kita.

Troli biasanya disediakan secara percuma bagi kegunaan namun kemudahan yang ada ini juga menjadi satu masalah besar kepada pihak pengurusan pasar raya, selepas terlalu ramai pelanggan enggan memulangkannya ke tempat sepatutnya selepas selesai urusan.

Sudahlah disepah-sepahkan, ada juga pelanggan tidak bertanggungjawab yang membawanya ke luar kawasan pasar raya bahkan bagi mereka yang duduk berdekatan, ada yang membawanya pulang ke rumah.

Pernahkah anda terfikir kenapa masalah yang sebenarnya kecil ini sering berlaku? Pasti ramai akan menjawab sifat malas menjadi punca kan? Sebenarnya malas hanyalah separuh dari penjelasannya.

Dalam hidup kita, kita biasanya diselia kelakuan kita oleh peraturan atau undang-undang yang ditetapkan. Seseorang itu moral kompasnya dibentuk oleh peraturan yang telah ditetapkan, sama ada dia suka atau tidak dan majoriti orang akan patuh.

Bagaimanapun dalam situasi di mana apa akan berlaku selepas sebuah troli beli-belah digunakan, kita tidak mempunyai peraturan yang tetap untuk dipatuhi. Apa maksudnya?

Memulangkan troli beli-belah selepas selesai digunakan adalah satu situasi di mana seseorang itu tidak diselia mana-mana peraturan, sebaliknya semuanya bergantung 100% kepada sifat moralnya.

Realitinya tidak ada peraturan khusus yang menetapkan kita PERLU atau WAJIB meletakkan kembali troli. Seseorang yang tidak meletakkan troli pula tidak boleh dipersalahkan kerana enggan memulangkannya walaupun dia mungkin menyusahkan orang lain!

Jika seseorang itu mempunyai kesedaran untuk memulangkan troli yang dah diguna ke tempatnya, dia pula tidak akan menerima sebarang faedah atau imbuhan hasil daripada tindakan dia. Sebaliknya tindakan itu hanya akan merugikan masa dan tenaga sendiri.

Banyak penyelidik percaya tabiat seseorang boleh dinilai daripada apa yang individu itu biasanya lakukan terhadap troli, kerana situasi sebegini memerlukan kita secara kendiri mewujudkan peraturan atau pelepasan yang akan menentukan apa tindakan kita selanjutnya.

Apa saja tindakan kita, baik yang positif atau yang negatif - tidak akan memberikan apa-apa kesan kepada kita. Tetapi apabila ramai enggan memulangkan troli, keburukan yang tidak kita nampak akan menjadi lebih besar.

Kami pernah membincangkan berkenaan isu kenapa orang susah dan miskin, seringkali nampak selesa dengan keadaan lebih kotor? Isu tersebut memang agak kompleks untuk difahami apatah lagi apabila kita yang lebih bernasib baik - tidak berada dalam kasut mereka.

Namun asas penjelasan kenapa orang miskin akan kelihatan kotor menjurus kepada kesimpulan apabila seseorang itu sudah terbiasa dengan keadaan sedemikian di sekelilingnya setiap hari, dia akan mula rasa senang dalam keadaan sebegitu walaupun hakikatnya hidup mereka harus diperbaiki.

Salah satu keburukan utama kita enggan memulangkan troli, agak berkait dengan situasi di atas. Bila kita sebagai sebuah masyarakat sudah biasa melihat pemandangan troli bersepah serta tidak dipulangkan, kita sebenarnya akan rasa selesa dengan situasi sebegitu serta akan mengakibatkan masalah sedemikian lebih membarah.

Ini disebabkan oleh sifat manusia yang didapati akan menjangkiti satu sama lain tanpa sedar.

Kajian-kajian psikologi telah menunjukkan minda kita sebagai sebuah masyarakat akan menuruti apa yang kita nampak. Lebih ramai orang tidak memulangkan troli sehingga menyebabkan troli bersepah di kawasan parkir pasar raya, akan lebih ramailah orang yang memilih jalan serupa membiarkan saja troli selepas selesai urusan.

Sekiranya kita selepas selesai membeli belah melihat troli berada dalam keadaan tersusun, kemungkinan untuk kita memulangkan kembali troli ke tempat sepatutnya akan menjadi lebih tinggi.

Dalam erti kata lain jika kita aplikasikan teori ini ke dalam ruangan yang lebih luas, apabila sesebuah masyarakat sudah biasa dengan suasana bersepah - lama-kelamaan akan makin ramai orang biasa dengan suasana tersebut dan enggan mengubahnya.

Seandainya kita seorang yang malas menjaga persekitaran tetapi duduk dalam komuniti yang benar-benar menjaga kecantikan kawasan perumahan, kita sendiri akan berusaha mengubah perangai kita untuk mencantikkan lagi kediaman kita.

Satu sifat negatif yang kerap kita miliki adalah sikap "dia boleh? Kenapa saya tak boleh?" dalam menghakimi tabiat buruk yang seringkali kita amalkan. Sikap inilah yang menjadi punca kepada banyak masalah masyarakat kita saban hari.

Satu contoh mudah - jika seseorang mula ambil jalan mudah meletakkan saja kereta di depan kedai sehingga menghalang laluan kereta lain - pasti ada pemandu lain yang akan turut sama mengikut perbuatan itu sehingga memburukkan lagi keadaan.

Situasi-situasi negatif sebegini kebiasaannya bermula dengan seorang, tetapi akan melarat sehingga menjadi satu norma; walaupun majoriti yang melakukannya sedar kesalahan norma itu.

Kita semua sedar kita seharusnya meletakkan kembali ke tempat yang disediakan, namun ramai memilih untuk tidak melakukannya kerana kita melihat ada banyak troli lain bersepah. Ini adalah perkara yang perlu kita ubah.

Memulangkan troli memanglah pada mata kasar kita tidak akan membawa perubahan besar kepada dunia, tetapi dengan satu perbuatan mudah itulah kita akan menghalang orang lain daripada menyepahkan troli mereka selepas itu.

Ada banyak cara kita akan mempengaruhi orang lain tanpa kita sedar. Tindakan kita memulangkan troli tanpa kita ketahui sebenarnya mencipta tekanan kepada mana-mana individu lain yang nampak perbuatan kita untuk menurutinya. Sifat itu seperti mana kami sudah sebutkan, berjangkit.

Secara psikologinya itulah lumrah manusia. Kita akan menuruti persekitaran kita. Jika persekitaran majoriti kita berterabur, kita akan cenderung biasa dengan suasana bersepah. Sekiranya persekitaran kita kemas, majoriti kita pun akan mencari kekemasan.

Jadi persoalannya di sini - bagaimanakah persekitaran anda sekarang? Bersih, bersepah, teratur atau huru-hara? Apa yang anda nampak hendak tak hendak, adalah cerminan diri anda juga.


5 Fakta Menarik Mengenai Kapal Selam Berkuasa Nuklear

Setelah potensi tenaga nuklear dikenalpasti, muncul banyak idea dalam pelbagai bidang tentang bagaimana ia boleh digunakan dengan sebaiknya. Selain kuasa nuklear dan senjata nuklear, sebenarnya kapal selam nuklear juga merupakan idea awal yang yang memanfaatkan tenaga nuklear yang mempunyai tenaga berpotensi besar ini.

Tenaga nuklear telah digunakan seawal tahun 1939, mula digunakan pada reaktor pada pertengahan 1940-an dan kapal selam nuklear pertama, USS Nautilus telah ditugaskan pada tahun 1954. Kali ini, mari kita lihat beberapa fakta menarik mengenai kapal selam nuklear.

Kapal selam tradisional yang menggunakan bahan api diesel tidak mempunyai masa yang lama di bawah air. Mereka boleh kekal paling lama beberapa hari. Tetapi kapal selam nuklear mempunyai kelebihan kerana secara puratanya mampu berada lebih 90 hari tanpa perlu naik ke permukaan.

Mereka membuat udara sendiri, jadi selagi kru mempunyai makanan dan air, yang biasanya terhad kepada tiga bulan, kapal selam nuklear boleh berada jauh lebih lama dalam air. Sebuah kapal selam nuklear mempunyai potensi untuk terus tenggelam bukan hanya selama berbulan-bulan tetapi selama bertahun-tahun/

Malah, kapal selam nuklear Astute milik UK boleh kekal di bawah air sehingga 25 tahun jika perlu. Itulah tempoh berapa lama ia boleh pergi sebelum ia perlu naik ke permukaan air dan tempoh ini adalah pertambahan 10 tahun berbanding model terdahulu. Namun, adakah krew kapal yang sanggup tinggal bertahun-tahun di bawah air?

Semakin dalam kedalaman sesebuah kapa selam menyelam, lebih kuat tekanan dalam air yang mampu menghancurkan kapal selam itu. Kedalaman menghancurkan kapal selam secara amnya adalah rahsia yang tidak ingin didedahkan oleh tentera dunia.

Setiap negara mahu memastikan musuh mereka yang berpotensi meneka tentan sejauh kapal kapal selam mereka boleh pergi dan berapa cepat mereka boleh sampai ke sana. Banyak kapal selam nuklear AS dipercayai mempunyai kedalaman hancur antara 2,400 dan 3,000 kaki.

Kapal selam selam paling dalam yang diketahui ialah Komsomolets buatan Rusia, yang boleh mencapai kedalaman 4,265 kaki.

Dengan pelbagai kelebihan yang dimilikinya berbanding kapal selam biasa, maka tidak hairanlah harganya juga sangat mahal. Pada tahun 2021, sebuah kapal selam kelas Virginia, yang telah beroperasi sejak 2004, memerlukan kos sekitar $3.45 bilion untuk dibina. In adalah jumlah yang banyak.

Semasa Perang Dingin, nuclear submarine propulsion set menyebabkan kerajaan AS membelanjakan sebanyak $46 bilion dan $220 bilion lagi untuk pembinaan kapal selam tersebut. Berapakah nilainya pada masa kini sekiranya kos ini dilarasakan mengikut kadar inflasi?

Melaraskan jumlah ini untuk inflasi adalah sukar kerana ia meliputi tempoh kira-kira 40 tahun, namun sekiranya anda mengukur dari tahun 1991 maka sekurang-kurangnya nilai ini berjumlah lebih daripada $500 bilion secara keseluruhan. Adakah nilai $500 untuk kapal selam nuklear jumlah yang berbaloi?

Selepas hilang selama hampir tiga suku abad, adalah satu kesukaran untuk menemuinya semula. Pada 12,000 kaki di bawah laut, ia bukan tugas mudah untuk mencarinya. Namun setelah penemuan rangka kapal karam Titanic, barulah kita tahu bahawa kapal malang ini sebenarnya terpotong kepada 2 ketika ia karam.

Misi pencarian kapal Titanic ketika itu oleh kapal selam nuklear AS ketika itu adalah helah pihak AS untuk mengelakkan pihak Russia ketika itu tahu  bahawa mereka sebenarnya sedang melakukan usaha mencari 2 kapal selam nuklear mereka yang karam di kawasan tersebut.

Kapal selam nuklear yang karam itu berjaya ditemui dan memandangkan pasukan pencarian mempunyai lebihan masa 12 hari, maka secara tidak sengaja mereka telah terjumpa kapal Titanic ini.

Kos pembinaan sebuah kapal selam nuklear bukanlah murah dan mungkin ramai berpendapat tidak banyak yang telah dibangunkan.  Amerika Syarikat mempunyai lebih 160 kapal berkuasa nuklear dalam armadanya yang menjalankan lebih 200 reaktor.

Daripada jumlah itu, 68 adalah kapal selam. Sudah tentu, AS tidak bersendirian di laut. China pada masa ini mempunyai 12 kapal selam nuklear, Rusia mempunyai 29, UK mempunyai 11, Perancis mempunyai lapan, India mempunyai satu, dan Australia juga akan mendapatkannya tidak lama lagi.

Sembilan kapal selam nuklear telah ditenggelamkan atau karam, biasanya akibat kemalangan - dua Amerika dan tujuh Soviet/Rusia. Banyak lagi yang telah ditamatkan perkhidmatannya juga.


Sejarah Amalan Berkhatan Sebelum Islam

Satu laporan yang dikeluarkan penyelidik dari Jabatan Radiologi, Fakulti Perubatan Universiti Kaherah berkenaan kejayaan mengimbas mumia tubuh Raja Amenhotep I, pemerintah Mesir sekitar 1500SM/BC cukup menarik perhatian.

Imbasan yang dilakukan dengan teknologi imbasan CT memberikan gambaran rupa sebenar Amenhotep, selain struktur tubuh dan tahap kesihatan berdasarkan kepada rangka tubuh yang masih terpelihara.

Proses dijalankan secara digital sepenuhnya berjaya mengelakkan penyelidik daripada perlu membuka balutan mumia yang terjaga rapi, melindungi apa saja kandungan di dalamnya. Penemuan yang turut menarik perhatian penyelidik adalah bagaimana bahagian zakar Amenhotep, telah selamat dikhatankan.

Penemuan ini memperkukuhkan lagi bukti-bukti penemuan terdahulu yang memperjelaskan berkenaan budaya berkhatan yang kini kekal menjadi identiti individu-individu beragama.

Bukti paling awal menunjukkan budaya berkhatan sebagai norma masyarakat Mesir Kuno satu masa dahulu, ditemui berdasarkan kepada kajian terhadap mumia dan lukisan-lukisan di dinding memaparkan lelaki dalam keadaan sudah dikhatankan.

Penemuan paling tua memberikan kita gambaran bahawa sejak tahun 2300SM/BC lagi, orang Mesir Kuno telah mula menjalankan budaya ini sebelum wujudnya dinasti-dinasti Mesir lagi. Ini menandakan amalan khatan sudah berusia hampir 5,000 tahun.

Ada pendapat menamakan budaya khatan adalah salah satu kaedah menandakan kumpulan hamba, khasnya kumpulan tentera yang berjaya ditawan dan dikenalpasti berkhidmat dengan musuh.

Kumpulan tawanan iniakan dikhatankan sebelum dikerah untuk bekerja, bagi membezakan status mereka dengan orang kebanyakan lain. Pewaris kepada kumpulan hamba ini meneruskan amalan khatan sebagai tradisi, walaupun status mereka selepas itu sudah berubah bukan lagi bergelar hamba sahaya.

Faedah-faedah berkhatan sejak dulu dipercayai berkait dengan kebersihan alat sulit seseorang lelaki, mendorong masyarakat Mesir terdahulu menjadikan amalan ini sebuah norma yang akan turut dijalani pemerintah kerajaan Mesir Kuno.

Pada era tersebut proses berkhatan dibuat pada asasnya atas dasar kesihatan, dijalankan oleh golongan-golongan ahli agama sebagai satu ritual yang berlandaskan kepercayaan anutan mereka ketika itu.

Paderi-paderi kuil akan menganjurkan majlis di mana bayi atau kanak-kanak Mesir Kuno yang bakal dikhatan, diraikan dengan makanan dan minuman enak.  Sejenis alat panjang dan berlohong digunakan untuk memegang bahagian zakar dan sejenis pisau panjang dinamakan 'pisau flint' digunakan untuk memotong kulit yang bakal dibuang.

Bagaimanapun, tidak banyak yang kita tahu tentang rupa bentuk sebenar alat yang mereka gunakan disebabkan oleh kekurangan bukti atau penemuan yang dapat membantu kita memperjelaskannya.

Daripada Mesir, tradisi itu kemudiannya terus diwarisi tamadun selepas itu khasnya tamadun Phoenicia yang terletak di Lebanon, Syria dan Palestin kini, sebelum Nabi Ibrahim as./Abraham dipercayai mengarahkan semua pengikut Baginda untuk berkhatan; kekal menjadi salah satu tenet utama kepercayaan Yahudi sehingga sekarang.

Dimaktub sebagai perkara wajib dalam kitab Perjanjian Lama, semua bayi lelaki Yahudi akan menjalani proses berkhatan yang dinamakan brit milah pada hari ke 8 selepas kelahiran mereka, dilakukan oleh seorang tukang khatan bergelar mohel. Tradisi ini diangkat sebagai satu acara wajib Yahudi sejak tahun 515SM/BC.

Berpunca daripada tradisi ini jugalah Nabi Isa as./Jesus Christ turut dikhatankan pada hari ke 8 kelahiran Baginda sebagai seorang bayi lelaki berketurunan Yahudi.

Walau bagaimanapun, perbezaan pendapat di kalangan pengikut-pengikut ajaran Baginda selepas itu khasnya melibatkan amalan lama masyarakat Yahudi, mengakibatkan konflik dan perdebatan berkenaan keperluan masyarakat Kristian sama ada perlu atau tidak meneruskan amalan khatan ini.

Menurut sejarah, perubahan kewajipan khatan kepada individu pengikut Jesus Christ berpunca daripada doktrin perubahan yang dikeluarkan Santo Peter, salah seorang daripada 12 pengikut terawal Jesus Christ.

Peter mengeluarkan kenyataan mana-mana individu yang ingin mengamalkan ajaran Jesus, haruslah diberikan pilihan sama ada ingin dikhatankan atau tidak. Doktrin Peter meletakkan kepentingan amalan rohani seseorang sebagai keutamaan, tidak menganak tirikan mana-mana individu hanya disebabkan oleh perbezaan seperti status khatan.

Dalam persidangan pertama yang dihadiri kumpulan pengikut ajaran Jesus Christ, kini digelar sebagai Persidangan Jerusalem; satu pengisytiharan membenarkan individu bukan berketurunan Yahudi atau 'Gentiles' yang ingin mengikuti ajaran Jesus Christ tidak diwajibkan berpegang kepada elemen keagamaan dan kepercayaan yang berakar umbi dari kepercayaan Yahudi.

Antara amalan yang diisytihar tidak lagi wajib adalah amalan puasa yang diamalkan masyarakat Yahudi sebelum itu serta berkhatan bagi lelaki.

Bagi menggantikan amalan berkhatan, pihak majlis mengesyorkan agar semua penganut kepercayaan yang dibawa Jesus supaya menjalani proses pembaptisan - berdasarkan kepada kisah bagaimana Jesus Christ sendiri telah dibaptiskan oleh John the Baptist.

Sehingga sekarang, kesan perubahan ini dapat kita lihat apabila upacara baptis cukup popular di kalangan masyarakat Kristian dan mereka yang memilih untuk berkhatan, besar kemungkinan hanyalah kumpulan minoriti.

Daripada aspek agama Islam, walaupun Islam terkenal sebagai agama yang mewajibkan orang Muslim berkhatan - realitinya pendapat ini mempunyai beberapa pandangan berbeza.

Bagi masyarakat yang berpegang kepada Mazhab Shafie seperti di Malaysia, amalan berkhatan merupakan satu perkara wajib perlu dijalani semua lelaki Muslim. Bagaimanapun ada juga pandangan berbeza daripada Imam Abu Hanifah yang hanya mensunatkan amalan khatan berdasarkan kepada pilihan seseorang individu.

Walaupun demikian amalan berkhatan ini dianggap sebagai sesuatu yang baik dilakukan, berdasarkan kepada hadis Rasulullah saw. yang menamakan khatan salah satu fitrah amalan utama lelaki selain daripada memotong bulu kemaluan, merapikan bulu ketiak, memotong kuku dan mencukur misai.

Apa pun yang jelas kepercayaan berkenaan asal-usul amalan khatan dikongsi ketiga-tiga agama langit baik Yahudi, Kristian dan juga Islam.

Ketiga-tiga agama percaya Nabi Ibrahim as./Abraham merupakan individu pertama di bumi yang disyariatkan Tuhan untuk menjalani proses berkhatan. Ada perbezaan pandangan di sini berkenaan usia Baginda dikhatankan tetapi ketiga-tiga agama berpandangan upacara ini berlaku ketika Baginda sudah pun berusia 80 ke 90 tahun.

Selepas berkhatan, Nabi Ibrahim as./Abraham mengkhatankan pula anaknya Nabi Ismail as/Ishmael yang ketika itu berusia 13 tahun. Baginda kemudiannya menimang cahaya mata kedua yang diberi nama Ishak as./Isaac. Berdasarkan tuntutan sama, Nabi Ibrahim as. menjalankan proses khatan kepada anaknya Ishak ketika bayi itu baru berusia 8 hari.

Bermula daripada amalan khatan Nabi Ibrahim as./Abraham-lah, khatan menjadi satu amalan yang dituntut oleh agama-agama Samawi, kekal menjadi salah satu ritual perubatan/keagamaan yang diwajibkan atau digalakkan; walaupun realitinya pengalaman dikhatankan memang menakutkan bagi ramai kanak-kanak lelaki.


Kisah Abang Sado Yang Digelar "Lelaki Paling Bijak di Amerika"

Kita mungkin membayangkan seseorang dengan IQ yang tinggi itu sering menghabiskan masa membuat pengiraan kompleks, memberi ceramah di universiti terkemuka atau bekerja di makmal sains.

Namun, tiada satu pun ciri-ciri ini ada pada Christopher Langan yang dianggap sebagai lelaki paling bijak yang masih hidup di Amerika. Berikut adalah kisahnya.

Christopher Michael Langan dilahirkan pada 1952 dan menunjukkan tanda-tanda kecerdasan sejak usia yang muda lagi. Dia mula bercakap pada usia enam bulan dan membaca pada usia tiga tahun.

Menurut Langan, dia dilihat sebagai seorang kanak-kanak genius di sekolah. Malah, rakan-rakannya menganggap Langan sebagai murid kesayangan guru-guru di sekolah.

Namun, zaman kanak-kanaknya dicemari dengan kisah gelap. Bapa kandungnya telah meninggalkan ibunya sebelum Langan dilahirkan lagi. Ibunya berkahwin sebanyak dua kali lagi di mana Langan mendapat dua adik lelaki tiri.

Suami keempat ibunya yang bernama Jack Langan pula adalah seorang kaki botol dan sering memukulnya serta dua orang adiknya yang lain.

Walau bagaimanapun, Langan terus cemerlang dalam bidang akademik. Ketika berusia 12 tahun, dia terpaksa belajar sendiri kerana telah jauh melangkaui sistem pembelajaran di sekolahnya.

Langan mempelajari sendiri matematik lanjutan, fizik, falsafah, bahasa Latin dan Yunani. Malah, Langan juga pernah mendapat markah penuh dalam ujian SAT walaupun dia tertidur semasa ujian itu.

Christopher Langan masuk ke Kolej Reed di Oregon dengan harapan untuk belajar matematik dan falsafah. Namun, ibunya tidak menandatangani borang yang membolehkan Langan mendapat biasiswa penuh. Maka, dia berhenti belajar.

Dia kemudian pergi ke Montana State University tetapi tidak bertahan lama kerana dia mempunyai masalah dengan profesor matematik kerana tahap kepintarannya jauh melebihi apa yang diajarkan.

Sebaliknya, dia mula bekerja. Langan melakukan pelbagai pekerjaan seperti penternak, pekerja binaan, bomba hutan, jurulatih kecergasan dan bouncer kelab malam. Ketika berusia 40-an, dia hanya mendapat gaji minimum sahaja di Amerika.

Walaupun begitu, mindanya tidak pernah berhenti bekerja. Ketika waktu lapangnya, Christopher Langan cuba merungkai rahsia alam semesta dengan membangunkan "theory of everything". Langan menggelarnya sebagai Cognitive Theoretic Model of the Universe atau CTMU.

Menurut Langan, teorinya itu termasuklah fizik dan sains semula jadi tetapi ia juga boleh pergi ke tahap yang lebih tinggi di mana anda boleh bercakap tentang keseluruhan sains. Bahkan, Langan juga menyatakan CTMU boleh membuktikan kewujudan Tuhan.

Namun, Langan mempunyai keraguan bahawa idea dan penulisannya itu akan dibaca atau dipandang serius kerana dia kurang kelayakan akademik. Malah, ada beberapa cendekiawan yang turut tidak bersetuju dengan teori bukti kewujudan Tuhan yang dikemukakan Langan.

Dalam satu rancangan televisyen "20/20", mereka mendapati bahawa Christopher Langan mempunyai tahap IQ antara 195-210. Tahap IQ secara puratanya adalah sekitar 100. Namun, lelaki paling bijak ini memilih untuk menjalani kehidupan sederhana.

Pada hari ini, Langan dan isterinya menghabiskan masa tua mereka di ladang kuda di Missouri. Menurut Langan, tiada siapa yang mengetahui mengenai IQ yang dimilikinya kerana dia tidak pernah memberitahunya sehinggalah rancangan "20/20" mendedahkannya.

Walaupun tenang di ladang kudanya, minda Langan tetap aktif. Dia dan isterinya, Gina, iaitu seorang pakar neuropsikologi klinikal telah menubuhkan Mega Foundation pada 1999 iaitu NGO bagi mereka yang mempunyai IQ melebihi 164 untuk berkongsi idea di luar lingkungan akademik.

Bahkan, Langan juga pernah menimbulkan beberapa kontroversi. Salah satunya adalah mengenai serangan 9/11. Dia berpendapat serangan itu dilakukan untuk mengalih perhatian dalam cubaan golongan kulit putih untuk menguasai dunia.

Bagi Langan sendiri, dia melihat dirinya sebagai seorang yang sangat bertuah kerana dikurniakan dengan minda yang hebat walaupun tidak mempunyai kelayakan tinggi dalam bidang akademik.


Dari Mana Datangnya Perkataan Kembar "SIAM"? - Chang Dan Eng

Kita biasa melihat pasangan adik beradik kembar seiras ataupun tidak seiras. Bagaimana pula dengan "kembar siam"? Kembiar siam adalah rujukan khusus untuk pasangan kembar yang bercantum pada mana-mana anggota badan mereka.

Perkataan "kembar Siam" ini dipercayai berasal dari adik-beradik kembar Chang dan Eng Bunker yang merupakan warga Thai-Amerika. Mereka merupakan pasangan kembar yang bergabung bersama yang dilahirkan di Siam dan memberi inspirasi kepada istilah "kembar Siam".

Walaupun badan mereka yang bergabung bersama mereka cukup menarik, hakikat bahawa walaupun terhad dari segi fizikal, mereka berjaya menjalani kehidupan yang hebat berbanding pasangan kembar yang senasib dengan mereka cukup menarik perhatian ramai.

Mereka memiliki dan mengusahakan tanah, mengahwini dua beradik perempuan, mempunyai seramai 22 orang anak dan dipandang tinggi oleh jiran-jiran mereka.

Chang dan Eng Bunker dilahirkan pada 11 Mei 1811 di kawasan yang berada dalam wilayah Kerajaan Siam (kini Thailand) dengan hati dan tulang rawan bercantum. Apabila mereka berumur lapan belas tahun, seorang saudagar Scotland bernama Robert Hunter membayar ibu bapa mereka untuk membenarkannya membawa mereka dan mempamerkan kembar itu kepada orang ramai atau keunikan yang dimilki mereka.

Kembar Bunker ini dilahirkan dalam sebuah keluar dimana bapa mereka merupakan seorang lelaki nelayan Cina Thai dan manakala ibu mereka merupakan seorang wanita Cina-Melayu di wilayah Samutsongkram, dekat Bangkok.

Selain daripada hati mereka yang bercantum dan disambungkan pada tulang dada mereka oleh sekeping tulang rawan kecil, badan mereka secara fizikalnya lengkap dan boleh bergerak bebas. Selepas kematian mereka, hati mereka telah dipelihara dan boleh ditemui di Muzium Mütter di Philadelphia, Pennsylvania.

Pada tahun 1829, Robert Hunter, yang tinggal di Bangkok, membayar ibu bapa mereka untuk membenarkan dia membawa kembar itu ke seluruh dunia dan dipersembahkan sebagai pameran.

Selepas menamatkan kontrak mereka dengan Robert  Hunter, Chang dan Eng Bunker membeli ladang seluas 11 ekar di North Carolina, membeli hamba dan pada 13 April 1843, berkahwin dengan dua wanita tempatan. Chang dan isterinya mempunyai dua belas anak, dan Eng dan isterinya mempunyai sepuluh orang.

Memutuskan bahawa mereka mahu menjalani kehidupan normal, pasangan kembar ini membeli sendiri ladang berhampiran Traphill semasa melawat Wilkesboro, Carolina Utara, pada tahun 1839.

Mereka menetap di ladang mereka dan membeli hamba untuk melakukan kerja yang tidak dapat mereka lakukan sendiri. Mereka juga layak menjadi warganegara Amerika secara semula jadi dan berkahwin dengan Adelaide dan Sarah Anne yang juga adik-beradik.

Walaupun mereka mempunyai katil yang dibina untuk empat orang, beberapa tahun kemudian adik-beradik isteri mereka telah berpindah ke rumah yang berasingan untuk mengaturkan supaya kembar tinggal di setiap rumah selama tiga hari.

Dengan kekalahan Tentera Konfederat (di mana kedua-dua anak lelaki Chang dan anak lelaki Eng berkhidmat semasa Perang Saudara Amerika), pasangan kembar itu kehilangan sebahagian besar wang mereka. Mereka terpaksa melakukan persembahan pameran awam tetapi tidak berjaya.

Walau bagaimanapun, walaupun keadaan kewangan mereka terjejas, mereka terkenal dengan kejujuran dan integriti mereka dan dipandang tinggi oleh jiran mereka.

Kembar Bunker ini meninggal dunia pada 17 Januari 1874. Chang meninggal dunia terlebih dahulu semasa tidur kerana kecederaan yang dialaminya selepas terjatuh dari kereta yang mengakibatkan bronkitis. Eng tersedar dan mendapati abangnya mati dan meninggal dunia tiga jam kemudian.

Empat tahun sebelum kematiannya, Chang mengalami strok dan kesihatannya merosot secara berterusan selepas itu. Dia juga mengambil banyak mengambil minuman beralkohol. Bagaimanapun, Eng tidak pernah terjejas olehnya kerana mereka tidak berkongsi sistem peredaran darah dan dia kekal sihat.

Beberapa ketika sebelum kematiannya, Chang dan Eng terjatuh dari kereta yang mencederakan Chang. Dia kemudiannya menghidap bronkitis teruk yang menyebabkan kematiannya ketika dalam tidur.

Eng bangun dan mendapati abangnya telah mati dan berkata pada dirinya "Kalau begitu aku juga akan mati". Walaupun seorang doktor telah dipanggil untuk melakukan pemisahan kecemasan, sudah terlambat untuk Eng yang meninggal dunia tiga jam kemudian.

Punca kematian Eng tidak diketahui dan terdapat banyak teori yang cuba menjelaskannya. Walaupun doktor pada masa itu berkata ia adalah satu kejutan, pakar neurologi moden mengatakan ia mungkin pengumpulan cecair dalam paru-paru dan kegagalan jantung.

Chang dan Eng Bunker kini mempunyai lebih 1,500 keturunan yang terus menetap berhampiran Mount Airy, North Carolina. Ramai daripada mereka memegang jawatan terkemuka, dan salah seorang daripada mereka Caroline Shaw juga memenangi Hadiah Pulitzer untuk Muzik pada tahun 2013.

Chang dan Eng Bunker telah dikebumikan di Mount Airy di mana ramai keturunan mereka masih sering bertemu untuk majlispertemuan semula. Pada Julai 2011, kira-kira 200 daripada mereka bertemu untuk meraikan ulang tahun ke-200 pasangan kembar itu yang juga merupakan perjumpaan tahunan ke-22 mereka.


Apa Beza Gedung Beli Belah, Supermarket dan Hypermarket?

Kami yakin ramai suka membeli-belah, kerana membeli-belah merupakan satu pengalaman yang mampu memberikan kita keseronokan yang sukar diceritakan.

Sedar tak, semua gedung dan pasar raya dikategorikan kepada 3 jenis kategori yang akan membezakan ketiga-tiganya dalam bermacam aspek?

Pernahkah anda terfikir kenapa ada pasar raya dilabelkan sebagai gedung beli-belah, ada supermarket dan ada juga yang dikenali sebagai sebuah hypermarket?

Gedung beli-belah atau boleh juga dikenali sebagai gedung serba-serbi, merupakan satu konsep perniagaan yang pernah menjadi pilihan utama masyarakat di negara kita satu masa dahulu sebelum kemunculan pasar raya berkonsepkan 'hypermarket.'

Lebih dikenali dalam bahasa Inggeris sebagai 'departmental store', ada klasifikasi khusus yang menentukan sebuah pusat perniagaan untuk layak dikategorikan sebagai departmental store.

Susun atur dan pelan lantai sesebuah gedung beli-belah haruslah dibuat berdasarkan jenama ataupun jenis produk. Sebagai contoh nama besar seperti Parkson dan Sogo merupakan gedung beli-belah yang menggunakan konsep ini.

Barangan yang dijual biasanya tidak melibatkan produk keperluan asas seperti makanan dan minuman, sebaliknya lebih tertumpu kepada barangan seperti pakaian, barangan sukan, alat tulis, perkakasan, aksesori wanita, kasut dan sebagainya.

Gedung beli-belah juga biasanya bersifat lebih mewah serta masih menempatkan pembantu kedai, bagi membantu pelanggan mendapatkan produk yang diingini. Hiasan dalaman ruang niaga juga akan diubah-ubah mengikut musim dan perayaan tempatan.

Gedung beli-belah pertama dunia dibuka pada tahun 1796 di St. James, London atas nama Harding, Howell & Co’s. Perniagaan itu yang bermula sebagai gedung berasaskan majalah pada awalnya, mula menjual barang kemas, jam, peralatan menjahit dan beberapa produk lagi yang dibahagikan kepada empat bahagian berbeza.

Pasar raya atau supermarket lebih memfokuskan kepada jualan produk keperluan asas seperti makanan, minuman dan barangan rumah yang kita perlukan setiap hari.

Susun atur kedai biasanya dibuat menggunakan rak mengikut kategori, di mana pelanggan boleh mengambil barangan yang diperlukan secara sendiri. Tidak ada pembantu jualan ditempatkan kecuali di beberapa bahagian khas - seperti kaunter timbangan atau kaunter ujian perkakasan barangan elektrik.

Biasanya perniagaan pasar raya dijalankan dalam ruangan besar satu tingkat, terletak khususnya di kawasan-kawasan kediaman atau kawasan padat penduduk bagi meningkatkan potensi kehadiran pelanggan.

Antara pasar raya yang terkenal di negara kita adalah rangkaian Village Grocer, Cold Storage dan juga Hero. Sementara rangkaian pasar raya AEON pula unik kerana menawarkan bukan saja jualan berkonsepkan supermarket bahkan turut sama mempunyai gedung beli-belah, semuanya dalam satu bangunan.

Pasar raya besar atau hypermarket pula merupakan gabungan di antara gedung beli-belah dan sebuah pasar raya dari aspek kategori jualan yang ditawarkan.

Ini bermakna sebuah hypermarket bukan saja menawarkan barangan segar, makanan, minuman dan perkakasan biasa - mereka juga menjual produk yang biasanya dijual di gedung beli belah seperti pakaian, kasut, peralatan sukan, alat tulis, aksesori wanita dan sebagainya.

Untuk menempatkan kesemua produk tadi di bawah satu bumbung memerlukan ruangan yang besar, jadi hypermarket biasanya mempunyai mengekalkan rekabentuk mirip sebuah gudang gergasi.

Identiti dan konsep rekaan dalaman juga kurang 'mewah' jika dibandingkan dengan pasar raya yang masih mampu membawakan imej yang lebih menyelesakan kita.

Dalam aspek harga jualan, sebuah hypermarket mampu menawarkan harga jualan lebih rendah berbanding sebuah supermarket.

Daripada aspek bahasa Melayu, pasti ramai sering tertukar-tukar di antara gedung beli-belah, pusat beli-belah dan kompleks beli-belah kan?

Gedung beli-belah merupakan konsep jualan yang dilakukan dalam satu bangunan, dengan susun aturnya mengikut jenama atau kategori produk, tidak dipecahkan mengikut lot kedai serta dimiliki oleh satu syarikat atau pemilik.

Kompleks beli-belah pula merupakan bangunan yang menempatkan banyak lot-lot kedai berbeza jenama dan pemilik, di mana setiap lot menawarkan jualan dan perkhidmatan secara berasingan walaupun duduk di bawah satu bumbung.

Sementara itu, pusat beli-belah merupakan istilah am yang akan kita gunakan bagi merujuk lokasi di mana aktiviti beli-belah boleh berlaku boleh melibatkan gabungan di antara mana-mana gedung beli-belah, supermarket atau hypermarket dan juga lot-lot kedai kecil yang membentuk sebuah kompleks.

Kebanyakan shopping mall besar di negara kita adalah pusat beli belah. IOI City Mall sebagai contoh, mempunyai kompleks beli-belah, pasar raya segar serta gedung beli-belah serentak.

Secara peribadi, penulis lebih gemar ke pasar raya berbanding pasar raya besar kerana penulis tak suka perlu berjalan merata hanya untuk mencari sebungkus mee segera. Suasana pasar raya juga lebih enak pada pandangan penulis berbanding konsep gudang gergasi yang ditawarkan sebuah hypermarket.

Bagaimanapun disebabkan rumah penulis sendiri tak jauh daripada hypermarket - terpaksalah penulis ke hypermarket berdekatan dan lupakan pengalaman membeli-belah yang lebih menyeronokkan.


Kes Glico-Morinaga, Misteri Terbesar di Jepun Yang Belum Dirungkai

Selama 17 bulan pada pertengahan 1980-an, kes Glico Morinaga menyaksikan sekumpulan geng misteri menggunakan teknik penculikan dan pemerasan untuk melumpuhkan industri gula-gula Jepun dan menariknya sehingga saat ini mereka tidak pernah ditangkap oleh pasukan polis Jepun.

Kes penculikan dan pemerasan Glico-Morinaga adalah salah satu misteri yang paling terkenal dalam sejarah moden Jepun. Dalam kes ini, satu entiti misteri yang dipanggil "The Monster With 21 Faces" mengancam untuk meracuni semua gula-gula yang dijual Jepun.

Selama satu setengah tahun pada 1980-an, kumpulan ini telah menyasarkan dua syarikat gula-gula Jepun, Ezaki Glico dan Morinaga serta syarikat makanan lain yang menjual makanan ringan. Mereka menuntut wang tebusan, menculik eksekutif syarika dan juga memasukkan kotak gula-gula bercampur racun ke dalam pasar raya.

Akibat daripada tindakan ini, mereka telah menjejaskan pendapatan syarikat, mewujudkan ketakutan dalam masyarakat Jepun. dan memberikan tekanan kepada pihak polis. Sehingga kini, individu di sebalik ancaman itu tidak pernah ditangkap.

Syarikat Ezaki Glico yang terkenal dengan konfeksi Pocky yang digemari ramai merupakan salah satu syarikat gula-gula yang paling popular di Jepun. Tetapi pada 18 Mac 1984, Glico telah menjadi perhatian akibat penculikan Katsuhisa Ezaki, Presiden syarikat tersebut.

Pada malam kejadian tersebut, dua lelaki bertopeng menceroboh rumahnya dan mereka mengikat isteri dan anak perempuannya dan mengheretnya dalam keadaan bogel dari tempat mandinya. Mereka melemparkan beliau ke belakang bonet kereta dan melarikan diri.

Penculik kemudian menuntut satu bilion yen (kira-kira $9 juta hari ini) dan 220 paun jongkong emas. Walaupun beliau berjaya melarikan diri sebelum syarikat membayar wang tebusannya, lebih banyak kejadian pelik yang berlaku terhadap syarikat dan dirinya selepas itu.

Tidak lama kemudian, enam kereta di sebuah kilang Glico dibakar. Kemudian seseorang menghantar bekas asid hidroklorik kepada syarikat itu dan surat ugutan mula dihantar kepadanya. Surat tersebut juga diterbitkan oleh banyak akhbar tempatan.

Surat itu ditandatangani sebagai "The Monster With 21 Faces" sebuah karakter dalam novel Edogawa Rampo 1963  bertajukThe Fiend with the Twenty Faces.

Dengan pelbagai lagi petunjuk yang diberikan penjenayah, pihak polis masih tidak dapat menjejaki mereka. Malah, ancaman mereka semakin teruk. Pada pertengahan Mei, The Monster With 21 Faces mendakwa mereka telah meletakkan beberapa pek gula-gula Glico bercampur sianida (sejenis racun) di rak beberapa kedai pasar raya.

Rakaman video CCTV yang menunjukkan "The Monster with 21 Faces" meletakkan gula-gula beracun di rak sebuah pasar raya.

Berikutan surat pada Mei 1984, panik meletus di seluruh Jepun. The Monster With 21 Faces tidak menyatakan dimanakah gula-gula yang mereka racuni diletakkan jadi syarikat Glico terpaksa memanggil balik semua produk mereka di pasaran. Mereka tidak mahu mengambil risko pelanggan mereka mungkin mungkin keracunan kerana membelinya.

Akibatnya, pendapatan syarikat ini menjunam dan mereka terpaksa memberhentikan kira-kira 1,000 pekerja. Dan Katsuhisa Ezaki tidak lama kemudian mengakui bahawa tindakan penculik itu telah menyebabkan syarikat Glico kerugian $130 juta dalam jualan.

Pada September 1984, "The Monster with 21 Faces" menyasarkan syarikat Morinaga dan mula meminta wang daripada syarikat gula-gula itu. Apabila Morinaga enggan mematuhinya, mereka menghantar satu lagi surat ugutan yang menaikkan minat mereka.

Dalam surat yang dihantar pada bulan Oktober, mereka mendakwa telah meletakkan 20 kota gula-gula Morinaga berperisa kalium sianida di beberapa kedai sekitar Hakata dan Tokyo. Pihak polis berjaya menemui gula-gula tersebut dengan nota bertulisan “Bahaya, mengandungi racun. Anda akan mati jika anda makan ini”.

Disebelah kiri merupakan lakaran penjenayah yang dikenali sebagai "The Monster With 21 Faces"

Selama berbulan-bulan, polis di Jepun melakukan segala yang mereka mampu untuk mencari "The Monster With 21 Faces". Ketika ancaman meningkat terhadap syarikat lain, mereka meneliti rakaman pengawasan berjam-jam dan juga mengeluarkan audio seorang wanita dan seorang kanak-kanak yang menuntut wang bagi pihak kumpulan itu, dengan harapan seseorang dapat mengenal pasti mereka.

Menjelang Ogos 1985, tekanan kes ini dan kegagalan polis yang berterusan memberikan tekanan buat ketua polis Shiga Prefecture, Shoji Yamamoto. Dia meninggal dunia selepas menuang minyak tanah ke atas kepalanya dan membakar dirinya.

Setelah kejadian ini, penjenayah ini telah bertindak untuk berhenti daripada mengugut syarikat-syarikat makanan ringan secara tiba-tiba melalui sepucuk surat yang berbunyi seperti berikut:

"Kami ingin mengucapkan takziah. Kami memutuskan untuk melupakan menyeksa syarikat pembuat makanan. Jika ada yang memeras ugut mana-mana syarikat pembuat makanan, itu buka lagi kami tetapi seseorang yang meniru kami".

Itulah kali terakhir sesiapa pernah mendengar apa-apa daripada "The Monster With 21 Faces" lagi. Sepanjang rancangan jenayah mereka, tiada siapa yang pernah diracun dan entiti itu tidak pernah muncul untuk menerima sebarang wang pemerasan. Oleh itu, kes Glico-Morinaga kekal sebagai salah satu kes pembunuhan yang paling pelik yang tidak dapat diselesaikan pada abad ke-20.


6 Kematian Selebriti yang Masih Menjadi Tanda Tanya

Di sebalik populariti dan kehidupan mewah seorang selebriti Barat, terdapat satu sisi gelap yang menyelubungi kehidupan mereka. Ramai selebriti di Barat meninggal dunia dalam keadaan misteri dan penuh dengan tanda tanya.

Walaupun secara rasminya mereka diumumkan meninggal dunia akibat dos berlebihan, kemalangan atau membunuh diri tetapi penjelasan yang diberikan seolah-olah tidak menggambarkan situasi sebenar kematian itu.

Berikut adalah kematian beberapa selebriti terkenal Hollywood yang masih menjadi misteri dan tanda tanya kepada pihak umum.

Legenda bola keranjang Kobe Bryant, anak perempuannya dan tujuh lagi individu lain meninggal dunia dalam satu nahas helikopter yang berlaku pada 26 Januari 2020. Namun, punca sebenar nahas itu masih tidak diketahui dengan tepat.

Lembaga Pengangkutan dan Keselamatan Kebangsaan A.S. masih belum dapat menentukan punca nahas kerana model helikopter yang dinaiki mereka tidak pernah terhempas sebelum ini.

Walaupun Lembaga Pengangkutan dan Keselamatan Kebangsaan mengeluarkan kenyataan rasmi bahawa ia adalah disebabkan kegagalan enjin dan mekanikal tetapi mereka juga tidak menolak ia mungkin berpunca daripada kesilapan manusia atau keadaan cuaca ketika itu.

Raja Pop yang terkenal dengan pelbagai tarian unik ini telah meninggal dunia pada 25 Jun 2009 di rumahnya di Los Angeles. Michael Jackson dikatakan meninggal dunia setelah kegagalan jantung akibat keracunan ubat penahan sakit yang disuntik oleh doktor peribadinya yang juga pakar jantung iaitu Dr. Conrad Murray.

Pelbagai spekulasi timbul bagaimana Raja Pop itu boleh meninggal dunia di tangan seorang pakar jantung. Dr. Murray dikatakan meninggalkan Michael Jackson bersendirian selama 47 minit sebelum menemuinya tidak bernafas.

Dia telah menyuntik campuran ubat penahan sakit yang kuat kepada Michael Jackson yang sepatutnya digunakan di hospital sahaja dengan pemantauan rapi.

Dr. Murray juga melakukan CPR dengan cara yang tidak betul (mustahil bagi seorang pakar jantung) dan tidak menghubungi pihak berkuasa dengan pantas atas alasan tidak menjumpai telefon dan tidak mengetahui alamat itu dengan tepat.

Malah, Dr. Murray juga menipu dalam kenyataan yang diberinya kepada pihak berkuasa. Pelbagai misteri menyelubungi kematian Raja Pop ini yang menjadi tanda tanya.

Pelakon berusia 22 tahun ini ditemui mati di sebuah taman di Los Angeles pada 15 Januari 1947 dengan badannya terputus dua. Kematian pelakon ini dikenali ramai sebagai "Black Dahlia Murder" dan merupakan salah satu misteri yang tidak dapat diselesaikan dalam sejarah Hollywood.

Malah, mulut Short juga ditoreh menggunakan benda tajam seolah-olah dia memiliki senyuman "Joker". Terdapat beberapa lagi potongan pada tubuhnya dan sebahagian kulitnya dibuang.

Tidak lama selepas penemuan mayat Short ditemui, seramai 50 lelaki dan wanita tampil mengaku bahawa mereka adalah pembunuh sebenar pelakon itu. Ini menjadikan pihak polis sukar menyiasat kes itu dengan betul.

Akhirnya, pihak berkuasa tidak mempunyai bukti kukuh untuk mendakwa sesiapa pun. Walaupun terdapat beberapa teori, pihak berkuasa tetap menemui jalan buntu dan mengelaskan kes itu sebagai "Cold Case".

Pelakon bertubuh genit ini meninggal dunia mengejut pada usia 32 tahun. Dia ketika itu sedang mengalami simptom seperti selsema sebelum rebah di bilik mandinya dan meninggal dunia di tempat kejadian.

Pakar bedah membuat kesimpulan bahawa pelakon itu mati akibat radang paru-paru dan anemia. Mereka juga menolak tuduhan bahawa pelakon itu mati akibat lebihan dos ubat-ubatan.

Walaupun banyak ubat-ubatan ditemui di dalam rumahnya, suaminya iaitu Simon Monjack menafikan bahawa Brittany ketagihan ubat-ubatan itu. Monjack tahu bahawa isterinya tidak sihat tetapi tidak membawa berjumpa doktor dengan alasan boleh menanganinya sendiri.

Namun, kematian Brittany menjadi lebih misteri lima bulan kemudian apabila suaminya iaitu Simon Monjack pula ditemui mati dengan punca yang sama dan di tempat yang sama di mana Brittany rebah.

Pelakon asal Superman ini ditemui mati di dalam biliknya dengan kesan tembakan di kepala pada 16 Jun 1959. Walaupun ia dikategorikan sebagai kes bunuh diri, ramai rakan-rakan pelakon itu mendakwanya sebagai satu pembunuhan.

Malah, rakan-rakannya mendakwa bahawa Reeves tidak mempunyai musuh. Malam sebelum kematiannya, Reeves keluar minum bersama tiga rakannya tetapi mereka terlalu mabuk untuk menjadi saksi kes itu.

Lebih pelik lagi, tiada nota bunuh diri ditemui. Bahkan, Reeves ditemui mati dalam keadaan berbogel dengan beberapa kesan lebam di mukanya. Keadaan ini adalah sangat pelik bagi sesuatu kes bunuh diri.

Kes kematiannya tidak pernah dibuka semula tetapi bagaimana kes itu disiasat masih tidak memuaskan hati rakan-rakan dan keluarga terdekat pelakon itu.

Penyanyi pop terkenal ini meninggal dunia pada 21 April 2016 akibat lebihan dos ubat palsu. Penyanyi itu menyangka dia mengambil sejenis ubat tahan sakit bernama Vicodin tetapi sebenarnya ia adalah ubat palsu yang dicampur fentanyl, sejenis opioid yang 50 kali lebih kuat daripada heroin.

Penyiasatan selama dua tahun mendapati tiada siapa termasuklah Prince sendiri menyedari bahawa dia sebenarnya ketagihan fentanyl sehinggalah ia sudah terlambat.

Malah, pihak berkuasa juga mendapati ubat itu tidak dikeluarkan oleh doktor. Tiada bukti siapa yang membekalkan ubat itu kerana penyanyi itu menjaga privasinya dan tidak mahu sesiapa tahu mengenai penyakit dan ketagihan ubatnya.

Pihak berkuasa yang tidak mempunyai bukti kukuh untuk menangkap atau mendakwa sesiapa telah menutup kes ini tetapi masih terdapat pelbagai misteri yang menyelubunginya.


Kisah Asal Penemuan Kapal Titanic Secara Tak Sengaja Dalam Misi Rahsia

Dua puluh tahun yang lalu, filem blockbuster James Cameron "Titanic" memikat penonton di seluruh dunia. Kisah karamnya kapal Titanic ini telah menarik minat jutaan penonton dari seluruh dunia kerana ianya digarap berdasarkan kisah sebenar yang berlaku satu ketika dahulu.

Namun, hanya kira-kira 10 tahun lalu Robert Ballard, ahli oseanografi yang menemui Titanic pada tahun 1985, mendedahkan kepada dunia bahawa beliau menemui bangkai kapal yang terkenal itu hasil ekspedisi rahsia ketenteraan bersama pasukan tentera laut Amerika Syarikat.

Menariknya, penemuan bangkai kapal Titanic ini boleh dikatakan secara tidak sengaja kerana misi pencarian kapal ini sebenarnya hanyalah helah (atau "smokescreen") pihak tentera laut daripada diketahui musuh bahawa mereka sebenarnya sedang mencari dua kapal selam nuklear mereka yang karam.

Cebisan kisah Perang Dingin ini telah diketahui sejak pertengahan 1990-an, tetapi butiran yang lebih lengkap kini didedahkan, kata penemu Titanic, Robert Ballard. Beberapa tahun sebelum itu, desas-desus bertiup kencang bahawa kedua kapal selam tersebut karam ketika Perang Dingin.

Namun, tiada siapa yang dapat mengesahkannya sehinggalah Robert Ballard sendiri yang mendedahkan perkara ini. Beliau merupakan ahli oseanografi di Universiti Rhode Island di Narragansett dan Akuarium Mistik dan Institut Penerokaan di Connecticut.

Robert Ballard bertemu dengan pihak Tentera Laut pada tahun 1982 untuk meminta pembiayaan untuk membangunkan teknologi kapal selam robot yang diperlukannya untuk mencari Titanic. Malangnya, perbelanjaan dalam usaha pencarian Titanic bukanlah dalam bajet mereka.

Ronald Thunman, ketika itu Timbalan Ketua Operasi Tentera Laut untuk peperangan kapal selam, memberitahu Robert  Ballard bahawa pihak tentera berminat dengan teknologi itu tetapi hanyalah untuk tujuan menyiasat bangkai kapal U.S.S. Thresher dan U.S.S. Scorpion.

Memandangkan teknologi yang dibangunkan beliau akan dapat mencapai kapal selam yang tenggelam dan mengambil gambar, ahli oseanografi ini bersetuju untuk membantu. Beliau kemudian meminta pihak Tentera Laut jika beliau boleh mencari Titanic, yang terletak di antara dua bangkai kapal itu.

Ronald Thunman kemudian menegaskan tugas dan misi utama mereka adalah mencari 2 kapal selam tersebut sahaja. Namun, beliau mengatakan bahawa jika misi tersebut berjaya menemui kedua kapal tersebut dan mereka mempunyai lebih masa, pihak tentera tidak keberatan untuk membantunya.

Walau bagaimanapun, pihak tentera laut AS tidak memberikan kebenaran secara spesifik adakah mereka akan membantunya mencari bangkai kapal Titanic. Tiada harapan yang tinggi rangka Titanic akan ditemui tetapi apabila ianya berjaya ditemui, pihak tentera laut gusar misi tersebut akan mendapat perhatian orang awam.

Maka akan terbongkarlah misi rahsia mereka hendak mencari kapal selam Amerika Syarikat. Namun, sebaliknya yang berlaku apabila orang awam terlalu fokus dengan penemuan rangka kapal Titanic sehinggakan mereka tidak tahu pihak tentera laut Amerika Syarika ketika itu mempunyai misi lain yang lebih penting.

Maka, rahsia ini terus terpelihara rapi sehinggalah pendedahan yang dibuat sendiri oleh Robert Ballard yang menyertai misi tersebut.

Kapal selam Thresher dan Scorpion telah tenggelam di Lautan Atlantik Utara pada kedalaman antara 3,000 dan 4,600 meter (10,000 dan 15,000 kaki). Misi pencarian kapal selam ini adalah kerana pihak tentera laut ingin mengetahui nasib reaktor nuklear yang menggerakkan kedua kapal selam tersebut.

Pengetahuan ini adalah untuk membantu menentukan keselamatan alam sekitar untuk melupuskan bahan nuklear tambahan di lautan. Pihak tentera Laut juga ingin mengetahui sama ada terdapat sebarang bukti untuk menyokong teori bahawa kapal selam Sccorpion telah ditembak oleh Soviet.

Data yang dikumpul oleh Robert Ballard menunjukkan bahawa reaktor nuklear itu selamat di dasar lautan dan tidak memberi kesan kepada alam sekitar. Data itu juga mengesahkan bahawa kapal selam Thresher mungkin telah tenggelam selepas kegagalan paip menyebabkan kegagalan penjanaan kuasa nuklear.


Kisah Juara Tinju Wanita Dunia Yang Tewas Dengan Seorang Lelaki Amatur

Dunia sukan antarabangsa kini sedang berhadapan satu polemik unik ekoran kemunculan atlet transgender, yang menyebabkan kategori atlet khasnya kategori wanita - mula disertai oleh 'bekas lelaki.'

Bagi segelintir individu serta kumpulan feminis ekstrim yang mempertahankan perubahan ini, mereka bukan saja menggalakkan penyertaan sebegini bahkan mula lantang mencadangkan agar sukan mula dipertandingkan tanpa mengambil kira jantina.

Bagi mereka kemampuan atlet wanita sebenarnya setanding bahkan ada masanya lebih baik berbanding lelaki sekiranya beradu secara saksama.

Idea agar temasya Olimpik turut dijadikan sukan bebas kategori jantina juga sudah mula diura-urakan gerakan sebegini. Bagaimanapun satu kisah melibatkan atlet wanita yang pernah bergelar petinju terbaik wanita dunia harus dijadikan iktibar semua.

Sukan tinju kategori wanita jarang diberikan perhatian, berbanding sukan sama bagi lelaki. Ini mungkin disebabkan oleh kurangnya promosi serta pendedahan kita kepada petinju wanita.

Oleh kerana itu, hanya peminat tegar sukan tinju dan tinju tendang (kickboxing) mengetahui legenda atlet wanita dari Belanda bernama Lucia Rijker yang pernah digelar 'atlet paling berbahaya dalam sukan di dunia.'

Rijker lahir pada bulan Disember 1967, mula berlatih dalam beberapa jenis sukan sejak usia kanak-kanak seperti bola lisut, judo dan lawan pedang; sehingga bergelar juara peringkat kebangsaan.

Bagaimanapun minat beliau mula beralih arah ke sukan tempur pada usia belasan tahun. Rijker mula mempelajari seni bela diri dan pertempuran ketika mencecah usia 14 tahun, melatih dirinya untuk menjadi seorang petinju sukan tinju tendang yang berjaya.

Nama Rijker mula disebut-sebut selepas satu perlawanan yang berlangsung pada 15 Januari 1984.

Dalam perlawanan keenam karier Rijker yang baru saja hendak bertatih, dia berjaya menumpaskan juara bertahan tinju tendang Amerika Syarikat ketika itu Lily Rodriguez, hanya dalam masa 30 saat pada pusingan pertama.

Setahun kemudian pada usia 16 tahun, Rijker mengambil keputusan untuk menjadi seorang atlet tinju tendang profesional dan namanya mula digeruni pesaing.

Dalam tempoh 10 tahun Rijker mula mengungguli satu per satu kejuaraan yang ada. Sebut saja apa saja kejuaraan sukan tinju tendang wanita dunia, Rijker-lah juaranya.

Memegang rekod 37 kemenangan, satu seri dan tidak pernah kalah secara profesional, tidak ada petinju wanita lain yang dapat bertempur dan bertahan dengan beliau dalam gelanggang. Dipuncak kerjaya, Rijker memegang 4 kejuaraan dunia serentak serta seringkali menang dengan keputusan TKO.

Situasi ini membuatkan Rijker dan pengurusannya mencari cabaran baru yang mampu benar-benar menguji kekuatan Rijker. Pihak pengurusan sukan tinju tendang Eropah mencadangkan agar Rijker mengadakan perlawanan pertunjukan.

Bezanya kali ini, Rijker akan berhadapan dengan seorang petinju lelaki. Nama seorang petinju berasal dari Thailand, iaitu Somchai Jaidee yang memegang kewarganegaraan New Zealand disebut-sebut sebagai pencabarnya.

Jaidee adalah seorang atlet amatur yang cuba mencipta nama, terpilih berikutan beratnya yang sepadan dengan Rijker yang dikatakan akan menyeimbangkan pertarungan dan peluang sama rata antara kedua-duanya.

Rijker bersetuju dengan tawaran tersebut, apatah lagi ketika itu dia berada dipuncak prestasi. Pasti dia menang mudah.

Dilangsungkan di Amsterdam, Belanda negara kelahirannya pada tanggal 15 Oktober 1994, Rijker turun dengan reputasi gah tidak pernah ditewaskan mana-mana pesaing sebelum itu serta atlet terbaik dunia.

Bagaimanapun malang bagi Rijker, perlawanan itu hanya sempat berlangsung selama dua pusingan, menyaksikan Jaidee mudah menumbangkan Rijker yang mencuba sedaya upaya mungkin menjatuhkan lawannya.

Ada ketikanya Jaidee dilihat seakan-akan sengaja membiarkan dirinya menerima pukulan, bagi memahami kekuatan wanita tersebut.

Wanita paling hebat, paling gagah, paling ternama di dunia dalam sukan tinju tempur wanita tewas mudah secara KO kepada petinju tidak dikenali yang baru bertarung 14 perlawanan, membuatkan pihak-pihak yang giat mempromosikan acara tersebut tergamam kerana menyangkakan Rijker berkemampuan untuk menang.

Seluruh dewan pertandingan senyap ketika Rijker tumbang buat kali pertama dalam kariernya.

Tidak diketahui apakah kesan kekalahan itu terhadap psikologi Rijker, terpaksa menelan realiti tahap persaingan yang biasa dihadapnya jauh berbeza berbanding perlawanan pertunjukan yang disertai.

Selepas perlawanan itu, Rijker berpindah ke Los Angeles bagi memulakan kerjaya sebagai seorang petinju (boxing). Dia kembali membina reputasi dengan menyertai perlawanan pertama sebagai seorang petinju profesional pada bulan Mac tahun 1993, menang dengan KO dalam pusingan pertama.

Untuk tempoh 8 tahun kemudian Rijker terus giat menyertai perlawanan demi perlawanan, mengekalkan rekod tanpa kalahnya dalam kesemua 17 perlawanan tinju disertai; 14 daripada pesaingnya tumbang secara TKO sehinggalah Rijker bergelar juara dunia bagi kategori welterweight wanita.

Kali terakhir Rijker bertarung di atas gelanggang adalah pada bulan Mei tahun 2004, sebelum kecederaan memaksa dia mengundurkan diri dari beberapa perlawanan besar yang dirancang. Rijker cuba mengekalkan kondisi tubuhnya namun menyedari karier beliau sebagai seorang atlet tinju dan tinju tendang telah berakhir.

Beliau mula bergelar jurulatih, pernah melatih juara wanita sukan UFC yang cukup popular, Ronda Rousey serta ramai lagi atlet tinju muda yang mahu mencipta nama sepertinya.

Rijker (kanan sekali) dan anak didiknya Ronda Rousey di sebelahnya

Walaupun tewas satu perlawanan itu, sehingga kini banyak pihak memuji keberanian Rijker menyahut cabaran berdepan petinju lelaki.

Namun malangnya perlawanan itu juga membuktikan wujudnya jurang besar kekuatan seorang lelaki dan seorang wanita sekiranya kedua-duanya bersaing secara sama rata.

Jika benar anda mahu sukan antarabangsa dipertandingkan secara terbuka, ingatlah semula kisah Lucia Rijker yang berani menerima tawaran bertarung dengan petinju bukan sejantinanya ketika bergelar juara dunia....


7 Jenis Vampire Puntianak yang Popular Di Seluruh Dunia

Dalam masyarakat di seluruh dunia, terdapat pelbagai kisah seram mengenai makhluk menakutkan yang dikenali sebagai "hantu". Kisah-kisah seram ini sebenarnya telah wujud dalam kebanyakan budaya sejak ratusan malah ribuan tahun yang lalu lagi.

Dalam agama Islam, tiada istilah "hantu" atau orang mati kembali menghantui manusia. Apa yang dipercayai sebagai hantu itu sebenarnya adalah jelmaan daripada makhluk yang dikenali sebagai Jin.

Namun, terdapat sejenis "hantu" yang begitu popular walaupun namanya mungkin berbeza di dalam budaya lain. Hantu yang dimaksudkan ialah puntianak atau vampire.

Berikut adalah beberapa puntianak atau vampire yang popular di seluruh dunia.

Kisah makhluk ini dipercayai wujud sejak tahun 2000 SM oleh masyarakat Dacian yang mendiami tempat yang kini dikenali sebagai Romania. Perkataan Strigoi bermaksud "jerit". Seperti vampire lain, Strigoi lemah pada waktu siang dan aktif pada sebelah malam.

Strigoi dipercayai wujud dalam pelbagai cara dan salah satu yang popular adalah melalui bunuh diri atau disumpah ahli sihir. Makhluk ini dikatakan mampu berubah bentuk menjadi kelawar atau serigala.

Selain berubah bentuk, Strigoi juga dipercayai mempunyai kekuatan luar biasa, membaca minda dan boleh memasuki alam mimpi manusia. Cara untuk membunuh Strigoi adalah dengan menikam jantungnya menggunakan jarum pengait.

Tradisi Slavik mendakwa bahawa makhluk ini lahir daripada mayat orang yang melakukan dosa besar semasa hidupnya. Ahli sihir atau nujum yang mati juga boleh bertukar menjadi Upiór.

Upiór adalah sejenis puntianak yang sangat dahagakan darah. Ia bukan sahaja menghisap darah mangsanya tetapi juga mandi dan tidur di dalam darah.

Upiór adalah jenis puntianak yang tidak takutkan cahaya matahari tetapi lebih suka memburu pada waktu malam. Cara untuk membunuh Upiór adalah dengan mencucuk jantungnya menggunakan kayu yang telah dijampi oleh paderi.

Kayu itu mesti ditikam dengan sekali cubaan sahaja. Jika menikamnya dua kali, Upiór dipercayai menjadi lebih kuat dan ganas.

Dalam masyarakat Portugal, Bruxsa biasanya adalah wanita di mana masa hidupnya adalah seorang ahli sihir. Makhluk ini dipercayai mampu berubah bentuk menjadi seekor burung gergasi, tikus, serigala dan banyak lagi.

Seperti Upiór, Bruxsa juga dipercayai tidak terjejas dengan cahaya matahari tetapi paling kuat pada waktu tengah malam. Antara mangsa yang paling digemari Bruxsa adalah kanak-kanak.

Bruxsa dikatakan takut dengan bawang putih dan besi. Masyarakat dahulu membuat tangkal daripada besi dan menyimpan besi seperti gunting di tempat tidur anak-anak mereka bagi menghalang gangguan Bruxsa.

Bruxsa bermaksud "ahli sihir" dan serupa dengan perkataan "brujas" di Sepanyol dan Mexico. Ia merupakan legenda yang luas tersebar ketika suatu masa dahulu untuk menakut-nakutkan orang supaya tidak mengamalkan amalan sihir.

Pontianak adalah sejenis vampire yang popular yang berasal dari Malaysia manakala di Indonesia pula ia dikenali sebagai Kuntilanak. Pontianak dipercayai berasal daripada wanita yang mati ketika bersalin atau dibunuh dengan kejam.

Pontianak dipercayai wujud dalam bentuk seorang wanita yang cantik dan suka menggoda mangsa ke dalam perangkapnya. Orang dahulu percaya jika terdengar bunyi bayi menangis atau tercium bau bunga bermakna ada pontianak berhampiran.

Pontianak dikatakan muncul ketika bulan mengambang penuh dan cara untuk membunuhnya adalah dengan memahat paku pada lubang di belakang lehernya. Legenda juga mengatakan pontianak boleh berubah menjadi wanita cantik setelah paku dimasukkan ke belakang lehernya.

Di Malaysia dan Indonesia, pontianak adalah hantu "selebriti" yang sering dipaparkan dalam filem atau drama seram.

Vampire dari India ini berbeza daripada vampire dalam budaya lain. Vetala tidak menjelma daripada manusia yang mati sebaliknya merupakan roh jahat yang merasuki mayat manusia atau bangkai binatang.

Jika seseorang itu tidak dikebumikan dengan sempurna, Vetala akan masuk ke dalam mayat itu dan memburu mangsanya untuk darah. Vetala mempunyai taring berbisa yang boleh melumpuhkan mangsanya.

Masyarakat India percaya Vetala sukar dihapuskan kerana ia merasuk tubuh manusia yang mati. Jika perumahnya dihapuskan, Vetala akan keluar dan memasuki mayat atau bangkai lain. Satu-satunya cara adalah dengan melakukan pengebumian sempurna bagi mengelak daripada dirasuki Vetala.

Pada waktu siang, soucouyant berupa seorang wanita tua tetapi menjadi wanita muda dan cantik pada sebelah malamnya. Makhluk ini dipercayai boleh memasuki rumah melalui celahan kayu atau lubang kunci.

Mereka dikatakan menghisap darah mangsa di bahagian badan paling lembut sehingga meninggalkan kesan berwarna biru. Soucouyant ini dipercayai jelmaan daripada wanita yang mengamalkan sihir semasa hidupnya.

Cara untuk menangkap soucouyant adalah dengan menabur beras di dalam rumah. Makhluk ini dipercayai akan leka mengutip beras dan ketika itulah masa terbaik untuk menangkapnya.

Jiangshi bermaksud "mayat keras" dan merupakan hantu yang popular melalui filem-filem Hong Kong. Di Malaysia, ia lebih dikenali sebagai Hantu Cina yang bergerak dengan cara melompat-lompat.

Jiangshi mempunyai kulit pucat kebiru-biruan dan menyerupai fizikalnya ketika seperti masih hidup. Jiangshi mempunyai kuku dan gigi tajam dan amat keras.

Kisah mengenai Jiangshi bermula sejak zaman pengasas dinasti China yang pertama lagi iaitu Maharaja Qin Shi Huang. Dikisahkan bahawa Maharaja Qin Shi Huang meluaskan kuasanya melalui banyak perang.

Ibu bapa yang kematian anak di medan perang dikatakan meminta sami supaya menghidupkan semula anak mereka supaya dapat kembali dan dikebumikan dengan sempurnya. Mayat yang dijampi inilah dikatakan menjadi Jiangshi.


LEGO : Pelaburan Yang Lebih Bernilai Berbanding Emas

Apabila disebut pelaburan, minda kita akan mula membayangkan kaedah-kaedah pelaburan berteraskan emas, wang, hartanah dan mungkin juga barangan antik serta karya seni - sebagai peluang membiakkan kekayaan.

Jarang set-set permainan kanak-kanak LEGO dijadikan fokus pelaburan yang menguntungkan, kerana tidak ramai menyedari set bongkah popular LEGO mempunyai tambah nilai tahunan yang sangat baik setiap tahun.

Tahukah anda set LEGO sebenarnya mampu menjadi alternatif bentuk pelaburan yang lebih baik prestasinya berbanding emas?

Kebelakangan ini, saham ASB di negara kita agak rendah kadar pulangannya berbanding beberapa tahun sebelum.

Walaupun angka itu masih baik jika kita bandingkan dengan kaedah pelaburan pasif lain, LEGO pula telah menunjukkan purata pulangan kenaikan nilai tahunan hampir dua kali ganda berbanding kadar dividen ASB.....sejak tahun 1987.

Secara purata, daripada 2,322 set permainan LEGO yang dikeluarkan sejak tahun tersebut mencatatkan tambahan nilai purata di antara 10 ke 11% setiap tahun, sekiranya nilai pasaran semasa diambil kira. Setiap tahun!

Bagi sesetengah set LEGO yang lebih bernilai, pertambahan nilai harga pasarannya jauh lebih tinggi. Untung besar siapa yang memilikinya.

Kumpulan penyelidik dari Higher School of Economics (HSE) University yang beroperasi di Moscow, Russia mendapati julat susut dan pertambahan nilai kesemua 2,322 set LEGO berada di antara -500% sehinggalah 600%, menunjukkan jika anda pandai menilai potensi mungkin tak susah untuk anda gandakan pelaburan anda.

HSE mendapati wujud kecenderungan yang membezakan potensi pelaburan set-set LEGO yang dikaji.

Mereka mendapati set LEGO yang mempunyai tema tertentu berdasarkan kepada lokasi bersejarah ataupun direkabentuk berdasarkan karya fiksyen, mempunyai pertambahan nilai purata lebih tinggi berbanding set LEGO berkonsep am.

Dalam kajian HSE, set LEGO paling berharga adalah set LEGO Ultimate Millenium Falcon yang diambil daripada filem Star Wars.

Dikeluarkan pada tahun 2007 dengan harga 'hanya' RM2200 ($510), kini set sama mampu dijual pada harga RM16,850 selepas 13 tahun dilancarkan.

Walaupun demikian, pulangan paling menguntungkan dari kadar pelaburan dimiliki set LEGO Cafe Corner (atas) yang turut dikeluarkan pada tahun 2007.

Set tersebut dijual pada harga RM559 ($134) meningkat naik nilainya kini mampu mencecah RM13,300.

Carian kami di gedung beli belah dalam talian tempatan mendapati set sama telah berjaya dijual pada harga RM7000. Sayang kami tak beli!

3 lagi set paling bernilai daripada 2,322 set yang diambil kira adalah set LEGO Taj Mahal edisi 2008 (RM1250 naik kepada RM11,500), LEGO Death Star II edisi 2005 (RM1550 naik kepada RM9480) dan set LEGO Star Wars Imperial Star Destroyer edisi 2002 (RM1050 naik kepada RM9119).

Walaupun dari segi puratanya peluang untuk anda menjana keuntungan hasil kenaikan harga set LEGO agak cerah, harus juga kami ingatkan bukan semua produk set keluaran LEGO sama.

Ada beberapa perkara yang perlu anda tahu sebelum anda bergegas keluar membeli LEGO di gedung beli-belah sama ada secara dalam talian atau kedai fizikal.

Yang pertama seperti sudah kami jelaskan - set LEGO yang dibentuk berasaskan tema tertentu seperti lokasi dunia sebenar dan karya popular mempunyai peluang lebih cerah untuk jadi lebih bernilai.

Kedua, set yang sudah ditamatkan pengeluarannya mempunyai potensi lebih tinggi untuk menjadi lebih berharga.

Bagaimanapun, kebanyakan set LEGO yang menampakkan kenaikan nilai, secara puratanya hanya mula menguntungkan pemiliknya selepas 3 tahun siri itu ditamatkan pengeluarannya.

Ini bermakna ada kemungkinan anda perlu menyimpan terlebih dahulu set yang anda rasakan berpotensi, untuk satu tempoh yang panjang.

Penyelidik dari HSE menyimpulkan bahawa pada ketika ini, tidak ramai pelabur benar-benar dapat melihat prospek pelaburan yang ada pada set LEGO - mengakibatkan pasarannya juga kecil berbanding kaedah lain.

Kajian terperinci terhadap LEGO sebagai sebuah instrumen pelaburan juga jarang dijalankan.

Walaupun demikian HSE percaya kos permulaan pelaburan yang rendah berbanding banyak kaedah pelaburan lain, bakal membuatkan pelaburan berasaskan LEGO hanya menunggu masa untuk meledak.

Apatah lagi selepas banyak set LEGO yang dikaji dibuktikan konsisten mengalami pertambahan nilai harga pasaran, walaupun dunia pernah berdepan krisis kewangan tahun 2008.

Cabaran paling besar bagi mereka yang ingin mencuba instrumen pelaburan unik ini hanya satu; bagaimana nak pastikan set LEGO yang sudah dibeli tidak dibuka oleh anak-anak kita yang teringin memainkannya.

Atau bagaimana nak tahan diri kita sendiri yang gian nak cuba membinanya.

Toys Prove to Be Better Investment Than Gold, Art, and Financial Securities


8 Tahun Selongkar Tempat Pelupusan Sampah Demi Bitcoin

Anda mungkin pernah membuang barangan berharga secara tidak sengaja ke dalam tong sampah. Jika anda menyedarinya lebih awal, ia mungkin dapat diselamatkan. Walau bagaimanapun, tiada apa yang dapat dilakukan lagi jika sampah itu telah dipungut oleh lori sampah.

Lebih mahal harga barang yang dibuang itu, lebih menyesal anda berasa. Namun, anda mungkin tidak semalang atau sesedih lelaki bernama James Howells dari Newport, Wales.

Ini kerana, Howells secara tidak sengaja membuang barangan yang sangat berharga ke dalam tong sampah. Jika tidak, dia mungkin sudah menjadi jutawan yang sangat kaya pada hari ini. Barangan yang dibuang Howells mengandungi mata wang kripto.

Mata wang kripto atau Cryptocurrency adalah sebarang bentuk mata wang yang wujud secara digital atau maya. Ia menggunakan kriptografi untuk menjamin transaksi.

Ia juga merupakan sistem pembayaran digital yang tidak bergantung kepada bank untuk mengesahkan sesuatu transaksi itu. Sistem peer-to-peer mata wang kripto membolehkan sesiapa sahaja di mana-mana jua untuk menghantar dan menerima bayaran.

Bitcoin mula dicipta oleh seseorang yang menggunakan nama samaran Satoshi Nakamoto pada tahun 2008. Ketika mula diperkenalkan pada tahun 2009, ia tidak begitu berharga dan ramai yang agak skeptikal mengenainya.

Seperti yang diketahui ramai, ada diantara nilai mata wang kripto pada hari ini adalah sangat tinggi. Sebagai contoh, 1 Bitcoin pada hari ini adalah bernilai RM199,000. Namun, nilai mata wang kripto ini berubah dari masa ke masa.

Ini bermakna, jika anda mempunyai dan menjual beberapa Bitcoin sahaja anda sudah menjadi seorang jutawan. Bayangkan jika anda mempunyai ribuan Bitcoin di dalam akaun anda.

Seperti yang diterangkan di atas, James Howells dari Wales telah membuang sesuatu barangan yang begitu berharga baginya. Lebih terperinci lagi, dia secara tidak sengaja telah membuang 7,500 Bitcoin ke dalam tong sampah.

Howells adalah seorang jurutera teknologi informasi yang berusia 36 tahun. Pada awal kemunculan Bitcoin, Howells telah melombong mata wang kripto itu sehingga berjaya memperolehi sebanyak 7,500 Bitcoin.

Pada suatu hari, dia secara tidak sengaja telah menumpahkan air kopi ke atas komputer ribanya. Howells kemudian telah membuka komputer riba itu dan menyimpan cakera keras (hard disk).

Pada tahun 2013, dia secara tidak sengaja telah melakukan kesilapan paling mahal. Ketika sedang mengemas rumahnya untuk berpindah, Howells telah membuang dua cakera keras yang disangka tidak begitu penting.

Dia tidak menyedari bahawa salah satu daripada cakera keras itu mengandungi "private key" yang diperlukan untuk mengakses dan membelanjakan 7,500 Bitcoin yang dimilikinya.

James Howells menyedari bahawa dia secara tidak sengaja telah membuang Bitcoin yang pada ketika itu bernilai sekitar RM 2.7 juta (2013). Lebih parah lagi, Howells adalah orang paling terkesan dengan kenaikan nilai mata wang kripto.

Dianggarkan, nilai Bitcoin yang dibuangnya pada 2013 adalah sekitar RM 1.46 bilion pada hari ini. Menyedari kesilapannya membuang cakera keras itu, James Howells terdesak mencari semula cakera kerasnya itu.

Kini, sudah lebih daripada 8 tahun Howells menyelongkar timbunan sampah di tapak pelupusan sampah di Newport. Dia seolah-olah mencari jarum di dalam jerami apabila menyelongkar timbunan sampah setinggi empat kaki dengan keluasan sebesar sebuah padang bola.

Namun, lelaki ini tidak berputus asa dan percaya cakera kerasnya masih berada di tapak pelupusan sampah ini. Howells malah mengupah beberapa penduduk bandarnya untuk bersama-sama mencari "harta karun" ini dan menjanjikan bayaran yang lumayan jika berjaya.

Malangnya, Majlis Perbandaran Newport telah menyekat kemasukan sukarelawan ke dalam tapak pelupusan sampah mereka. Majlis Perbandaran Newport mendakwa pencarian itu akan menyebabkan kerosakan ekologi melalui penggalian semula sampah-sampah itu.

Walau bagaimanapun, Howells tidak berputus asa dan mencuba cara lain. Dia berjanji akan menyumbangkan sebanyak 25% (RM 367 juta) daripada jumlah Bitcoin miliknya kepada Majlis Perbandaran Newport sebagai "Dana Bantuan COVID-19" jika cakera keras itu berjaya ditemui.

Howells juga mempunyai rancangan untuk menggali kawasan khusus di tapak pelupusan sampah itu berdasarkan sistem rujukan grid sambil mematuhi semua piawaian keselamatan dan alam sekitar.

Namun, Majlis Bandaraya Newport tetap dengan keputusan mereka menutup tapak pelupusan sampah itu daripada orang luar. Majslid Bandaraya Newport telah menerangkan kepada CNN bahawa mereka telah beberapa kali memberitahu perkara itu kepada James Howells.

Tambahan mereka lagi, kos menggali tapak pelupusan, menyimpan dan merawat sisa 200,000 tan sampah di situ boleh mencecah berjuta-juta paun sedangkan tiada jaminan sama ada cakera keras itu benar-benar berada di situ atau tidak lagi berfungsi jika ditemui.

Nampaknya, peluang Howells untuk menemui semula Bitcoin miliknya dan menjadi jutawan segera kelihatan begitu tipis.